text:
«Kubabarira ni inema ituruka ku Mana honyine. Niba tugamije kuba abakristu nyabo, niba tugamije urukundo rutagira imipaka, dushobora gusenga tugasaba iyo nema, maze tukayironka.»
Ubuhamya mugiye gusoma, bwatanzwe imbere y?abanyarwanda bo mu Bubirigi, ku itariki ya 7 Mata 2007 mu rwego rwo kwibuka jenoside yagiriwe abatutsi mu Rwanda mu mwaka w?1994.
« Kuva nkiri umwana muto, ababyeyi banjye n’abo tuvukana bambwira ko tariki ya 25 Nyakanga 1981, navukiye ahitwa i Kibeho muri Nyaruguru, ahahoze ari intara ya Gikongoro, mu majyepfo y’igihugu cyacu .
Kibeho ni umwe mu mirenge y’igihugu cyacu yagize ubukristu bwihariye. Impamvu zishobora kuba nyinshi, urugero ni nk’amabonekerwa ya Bikira Mariya yahabereye kandi yemerwa na Kiriziya none. Abaturage ba Kibeho, bose bari abakristu. Ingoro y’Imana (Kiriziya) y’i Kibeho, yubatswe mu mwaka w’ 1934, yabarirwaga mu nyubako nziza z’igihugu cyacu. Mu iyicwa ry’abatutsi ryo mu mwaka w’1959, Kiriziya y’i Kibeho yabereye benshi ubuhungiro. Nyuma y’ubwo bwicanyi kandi, abenshi mu batutsi bo muri Nyaruguru baburokotse, bahisemo gutura i Kibeho, ku buryo mu mwaka w’1994, Kibeho yari ituwe n’abatutsi benshi cyane.
Data, Nyakwigendera Buguzi Augustin, wari umuyobozi w’Ikigo cy’amashuri abanza cya Kibeho, akaba n’umwe mu banyeshuri ba mbere b’amashuri y’abihayimana y’i Save, yari umuyoboke wa Kiriziya by’intangarugero. Mbere y’uko arwubakana na mama, Ilibagiza Placidie, data yashatse kwiha Imana. Nyamara yaje kuyumvira, akurikira inzira Imana yamuhamagariye yo kubaka urugo, yo kutubyara no kuturerera Nyiribiremwa. Jyewe n’ab’i wacu rero, tubereyeho Imana, kandi natwe abacu tuzabarerera Imana. Niwo murage data yaduhaye.
Ababyeyi banjye banyise izina rya Mihigo kubera sogokuru ubyara data, Mihigo Joseph, hanyuma bampa irikiristu rya Kizito, kubera abahowe Imana b’i Bugande, nk’uko Kiriziya yacu ibemera.
Mu mwaka w’1990, ubwo ingabo za FPR Inkotanyi zateraga bwa mbere mu majyaruguru y’u Rwanda, nari mfite imyaka icyenda. Sinari nzi ibyo aribyo, nanjye nazitaga inyenzi, inyangarwanda, ndetse nkumva radio itubwiriza gutema urutoki n’amashyamba ngo turebe ko nta zihishemo, maze nkabwira data kubyubahiriza. Data wari uzi bihagije amateka y’igihugu cyacu, we yumvise bidatinze imvo n’invano y’iyo ntambara igihugu cyacu cyari kinjiyemo. Yarushijeho gusenga muri iyo minsi, nyamara abana ntitumenye impamvu.
Mu kwezi kwa kane kw’umwaka w’1994, mbere y’igwa ry’indege y’uwahoze ari umukuru w’igihugu, bamwe mu baturanyi bacu batugaragarije urwango rukabije biradutungura cyane. Abahoze ari inshuti zacu, baduteraga ubwoba batubwira ko bazarya inka zacu, abandi bakabwira ababyeyi banjye, ko abana babo bazabapfira imbere. Ntabwo byumvikanaga. Abo bantu bose nibo bazaga kuduhingira tukabahemba, abenshi ndetse tukabafashiriza ubuntu ntacyo bakoze. Ahubwo twakekaga ko haramutse hagize ikiba, baba aba mbere mu kudutabara.
Tariki ya 7 y’ukwa kane, amazu y’abaturanyi bacu yarahiye tuyoberwa uko bigenze; Umusozi wose wo hakurya waragurumanaga, ba nyiramazu bagafata utwangushye bahungira kuri ya Kiriziya y’i Kibeho yari iri i hafi y’urugo rwacu. Kiriziya yageze aho iruzura, abantu batangira kwihisha mu ishuri ryisumbuye ryo hafi aho.
Data yari mu batutsi bashakishwaga mu karere k’i wacu.Yasigaranye na nyogokuru utarabashaga kugenda, nuko atwohereza mu nshuti zacu zari zituye i Runyinya rwa Butare, atubwira ko nibikomera azafata igare rye akahadusanga. Nuko turashogoshera. Ati « ibyiza ni ukunyura inzira y’ishyamba cyangwa akabande, kuko imihanda yuzuye abishi »
Nuko dushotse akabande k’uwarunyerera, igihe tugitangira kugenda mu Kibaya cyako, twumva amafirimbi ya bamwe mu barimu b’abahutu bakoranaga n’i wacu. Bari bicaye ku isonga y’umusozi, nuko bakavuza amafirimbi bahuruza bagenzi babo ngo batubuze kwambuka. Twumvise amafirimbi rero turatatana, buri wese aca ukwe undi ukwe. Bashiki banjye baheka murumuna wabo, mama wanjye nawe aheka karumuna kanjye kari gafite amezi. Abo banyamafirimbi bamanutse ku misozi, mama ntiyashoboraga kwiruka kuko yari ahetse umwana, nuko yihisha mu mwobo mu mirima y’icyayi yari hafi aho. Baramushaka baramubura, bugiye kwira, bahasiga abantu bigiza nkana ngo barahira ishinge, maze ngo nasohoka bavuze induru; Ibyo byose yarabyumvaga. Igitangaje ni uko umwana atigeze aririra mu mwobo. Imvura iza kugwa abahiraga ubwatsi barataha, mama na murumuna wanjye baranyagirwa biratinda. Baraye muri uwo mwobo, kugeza mu gitondo cy’umunsi ukurikiyeho.
Mama atubwira ko mu museso yagerageje kwanika igitenge yari ahetsemo umwana, nuko hashize akanya arajisha, arandara, arinda agera i Butare aho twari turi nta wumwakuye. Yasanze twarize twihanaguye, twari tuzi ko ibyabo byarangiye. Nuko aricara turarirana biratinda. Hagati aho ariko, nyuma y’uko ahagera, twabonye Kiriziya y’I Kibeho ishya, turavuga tuti biracitse. Papa yari yatwijeje ko azadusanga, twaramutegereje turamubura.
Bukeye bw’uwo munsi, ahitwa mu iramba (hafi cyane ya Runyinya) havuze induru n’amasasu, turahaguruka turahunga. Urusaku rw’ayo masasu jyewe rwankuye umutima kuko numvaga rumvugiramo. Ni ubwa mbere nari numvise amasasu, numvaga asa n’amvugira mu gatuza. Mama ati « dusenge ». Kwari nko guta inyuma ya huye. Twese twaratitiraga. Turi mu rugo twashakaga kuvuga ishapure, ariko bikanga. Jyewe nari mfite ubwoba, nkanswe no gutuza, sinabashaga no gutekereza.
Nuko dufata utwangushye turagenda. Jyewe najyanye iradiyo. Abandi bafata amasahane n’ ibisorori, abandi bafata ibyo kwisasira no kwiyorosa, nuko tugenda tugana ahitwa i Karama. Mu nzira ijya i Karama twahuye n’umurongo muremure w’abaturage b’abahutu n’abatwa batwamburaga abandi bakica. Aho rero haguye abatutsi benshi.
Tugeze i Karama twahamaze iminsi myinshi, abayobozi bageragezaga kutwumvisha ko ubwicanyi bwarangiye, ko tugomba gusubira mu ngo zacu?n’ibindi n’ibindi. Yego rata. Abasubiyeyo babasangaga mu ngo bakabicirayo nta winyagambuye. Yaba n’aho i Karama iyo bazaga kudutera twishyiraga hamwe tugatera amabuye.
Aho i Karama twararaga muri centre nutritionel, abantu bagerekeranye nk’imifuka y’amakara. Mwijoro iyo umuntu yashakaga kujya kwihagarika yagendaga akandagira hejuru y’abaryamye. Hari umwana wigeze gushaka kwihagarika, baramubwira ngo niyihagarike mu idirishya. Agiyeyo ahura na gerenade, agaruka ari ibice. Abo hafi y’idirishya barakomereka. Jyewe nari mu nsi y’abandi. Naheze umwuka kubera abantu bari bandi hejuru, ariko sinapfuye.
Tariki ya 19 Mata, abajandarume, abasirikare, n’abapolisi b’akarere bose, baje kuturasa. Baza baherekejwe n’interahamwe z’imipanga n’amahiri. Baje sa sita barica bageza saa cyenda. Bamwe barasa abandi batema. Bajugunyaga ibisasu muri salle zirimo abantu, maze igihe abarokotse bagisambagurika, interahamwe zikinjira zikabasonga n’imipanga n’amahiri.
Abagabo n’abahungu bagombaga gusohoka bakajya guterana amabuye. Hari umugabo witwaga Ildephonse, yashishikarizaga abandi kujya kurwanisha amabuye, nuko ajya imbere, ariko ntiyarenze n’umutaru. Bamuteye grenade imbere y’umuryango, yitaba Imana ariko ubutwari bwe sinabwibagirwa.
Interahamwe zinjiye mu cyumba twarimo na bashiki banjye na maman, na murumuna wanjye, ziratemaaa zirangije ziragenda. Ni ukuri nta muntu w’i wacu watemwe ; Twari twatwikiriwe n’amaraso umubiri wose, ngira ngo ntibashoboraga gutandukanya umuzima n’uwapfuye.
Kuba tutarapfuye uwo munsi, mbifata nk’igitangaza Imana yadukoreye.
I saa cyenda (15h) abishi bavuze ko ngo amasasu abashiranye. Nuko abasirikare baragenda hasigara interahamwe n’imipanga n’amahiri byazo. Twagezeho twiyemeza gusohoka twiruka, tuti « Upfa apfe, ukira akire » Duca mu mipanga no mu mahiri, hagati y’intumbi n’inkomere, duhunga. Hari ikintu kibabaza cyne : Guca hejuru y’umuntu wacitse amaguru, agutakambira ngo ntumukandagire, hanyuma ukabura icyo ukora. Mbega ishyano, mbega urwandiko mbega gatumwa… mbega shitani mu bantu !!!
Jyewe sinari nzi n’aho twari tugiye ; Kandi sinumvaga icyabaye ku isi. Numvaga ko isi yose iriho ibaho nkanjye. Sinumvaga impamvu isi yahinduka vuba bigeze aho. Icyari ubuzima kigahinduka urupfu, icyari urukundo n’umubano kigahunduka urwango kabombo.
Mu nzira iva i Karama, niho natandukaniye n’abavandimwe banjye. Nakurikiye igikundi cy’abantu bavugaga ko ngo bagiye i Burundi, nyamara muri bo ngo nta n’umwe wari uzi inzira. Twagendaga tuyobagurika. Hari akabande nagezemo, munsi ya komine yitwa Nyakizu, mpasanga umusirikare n’umupadiri. Nkiri umwana nari narifuje kuba umusirikare cyangwa umupadiri. Padiri yaravuze ngo : « uwo mwana ni uw’i Kibeho ndamuzi, ntabacike, ?» Umusirikare aramubwira ngo : « Ubwo turamwikuza rero »
Nuko banyicaza i ruhande rw’umugezi, ntegereza ko barangiza kwica abandi ngo banyikuze. Nari nicaranye n’umukecuru nawe bagombaga kwikuza, nuko tukajya tureba hamwe uburyo batema abandi bantu babajugunya mu ruzi.
Hari umusaza w’umututsi rero waje nyuma arabapfukamira, arababwira ngo ntibamwice arabaha ibyo afite byose. Nuko bose bamwirundaho. Jyewe ndiruka nzamuka umusozi, ngeze hejuru ku musozi, nkajya numva amasasu, nuko ngatekereza ko ari jyewe barasa, byanyibukije ama films ya Commando na Rambo nari narabonye mbere yo guhunga. Na n’ubu iyo ndebye ama films d’actions ndabyibuka.
Kugera i Burundi byantwaye iminsi itatu n’amajoro atatu. Ngeze ku mupaka w’i Burundi, banjyanye mu nkambi y’ahitwa ku Mubuga wa Ngozi. Abandi b’i wacu nabo bari barabajyanye mu nkambi zabo. Twagiye tubonana buhorobuhoro.
Mu gihe twari mu buhungiro i Burundi, nagiye numva abantu bavugaga ko Data yishwe n’igitero cyari kiyobowe na muganga Mutazihana wayoboraga ivuriro ry’i Kibeho.
Muganga Mutazihana uwo, yari afite umwana w’umukobwa twiganye mu mwaka wa mbere w’amashuri abanza, kandi naramukundaga cyane. Bakimara kumbwira ko ise yishe data, numvise mwanze. Numvaga nanze abitwa aba « hutu » bose, ndetse n’abavugaga ko bavanze sinabizeraga, nabo narabangaga.
Mu gihe nari i Burundi, nashoboraga kwica umuntu nanjye. Ikiza ni uko nari umwana. Iyo mba mukuru mba narabikoze, Imana ishimwe. Nashatse no kwinjira mu bana b’abasirikare (kadogo) kugira ngo nzahorere data. Ariko baranga. I burundi ku mubuga, natindanaga n’abasirikare b’abarundi, mbabaza uko barasa, n’uko bicisha ibyuma na grenade, nkababwira ko nshaka kuzahorera data, nuko nabo bakabinyereka. (nimwibaze namwe)
Uyu munsi ndasaba imbabazi Imana mbikuye ku mutima, kubera ibyo bitekerezo n’imigambi byuzuye urwango nagiriye ikiremwa muntu, kandi niyemeje kutazabisubira.
Numvaga ingabo za FPR inkotanyi ziramutse zifashe igihugu, nta muhutu n’umwe uzagisubiramo. Naho zaramuka zitsinzwe, abatutsi bose tukigumira hanze, cyangwa tugataha tugashira. Numvaga ibintu ari bibiri : Kuba mu gihugu cy’abatutsi gusa, cyangwa tukibera hanze kigaturwamo n’abahutu gusa. Muri icyo gihe nkiri i Burundi, numvaga abahutu n’abatutsi badashobora kongera kubana.
Mu kwezi kwa karindwi ingabo za FPR zigaruriye igihugu. Jyewe, mama n’abavandimwe banjye, twatashye vuba. Nyuma y’igihe gito igihugu gifashwe, twagiye kuba i Kigali, kuko iby’i wacu I Kibeho, byari byaratikiye byose, kandi nta muntu twari tukigira i Kibeho. Umuntu yashakaga ahari ubuzima gusa. Ngeze i Kigari nirirwaga nirukanga ngo nshaka inzu nziza itarimo abantu, kugira ngo « nyibohoze », maze nyishyiremo ab’i wacu.
Amashuri yaje gutangira, nsubira kwiga mu mwaka wa gatandatu. Mu bana twiganaga, hari abo namenyaga ko ari abahutu, nkabakubita mbahora ubusa.
Nyuma y’umwaka wa gatandatu, nagiye kwiga mu iseminari ntoya y’i Butare, ishuri data yakundaga kubera imyigishirize myiza yaryo izwi mu gihugu hose. Nagiye kwigayo rero kugira ngo mwubahirize kandi mwibuke, naho ubundi nangaga iby’abapadiri byose iyo biva bikagera. Numvaga ari uburyarya n’ibinyoma gusa.
Nageze muri iryo shuri ryisumbuye rero, nshimishwa n’ibintu bibiri by’umwihariko : MUZIKA NTAGATIFU na KARATE.
Nakundaga cyane indirimbo za Chorale de Kigali zaririmbwaga n’abaseminari, hanyuma ngakunda no gukina Karaté. Mu missa nasabaga Imana ngo izampe kuba umuhanzi w’indirimbo ntagatifu, zizamfashe kugarura ubumuntu kandi zifashe n’abandi, kandi nkayisaba ngo izampe no kumenya gukina karaté.
Mu mwaka wa mbere nahimbye indirimbo zigera kuri 50. Kandi zimwe zahise ziririmbwa mu Kiriziya y’aho mu iseminari. Mu mwaka wa kabiri nabaye umucuranzi (organiste) wa Seminari, maze nshinga chorale yitwa Mélomane, chorale yari igizwe n’abaseminari twatangiranye, ariko n’abandi bakundaga kuririmba mu kigo hose. Iyo Korali iracyariho mu iseminari. Nagiye njya mu marushanwa menshi n’iyo chorale, tugahiga andi makorali akomeye nka Korali ya Kigali.
Muri Chorale Melomane nashinze mu iseminari rero, haje kwinjiramo abahungu babiri b’i Kibeho. Bombi ababyeyi babo batuvugirije amafirimbi kuri wa munsi twanyuraga ku wa runyerera tugana i Butare. Iwabo w’abo bana, batumye mama arara mu mwobo bashaka kumwica. Nuko abo bana baza kwinjira muri chorale yanjye. Ari nkawe wari kubigira ute ?? Wabangira kuririmbira Nyagasani se? Wabanga se? Bikakumarira iki? Bikagarura abawe bapfuye se? Bikakugarurira amahoro y’umutima se? Ku bwanjye sicyo cyari kugarura amahoro y’umutima wanjye. Numvaga Imana yonyine ariyo igomba kunsubiza ubumuntu n’urukundo. Mu bukristu bwanjye bukeya, nasabye Imana ko yamfasha kumenya uko nitwara muri icyo « kigeragezo », kandi ikampa amahoro mu mutima kuko aricyo nari nkeneye kuruta ibindi. Abo bana rero narabaririmbishaga muri chorale yanjye, kandi twabanaga mu iseminari, tugahurira henshi nko mu Kiriziya, muri réfectoire, muri dortoire, mu mikino n’ahandi.
Ndababwiza ukuri ko, ku bwanjye, abo bana bamfashije kwitoza kongera gukunda. Nitoje kubemera nk’abavandimwe, ntibyahise biza ku munsi wa mbere, ariko ku bw’ Imana nsenga kandi inyumva iteka, narabishoboye, bambera abavandimwe rwose, dore ko bari no mu baririmbyi banjye beza. Bari bazi kuririmba rwose. Maze mvuye mu iseminari, nasubiragayo ngasanga umwe muri bo niwe uyobora iyo chorale. Byaranshimishaga cyane. Imana ubwayo yanyeretse ko nyuma y’amahano twabayemo, gukunda no kubana birashoboka. Gusa niYo yonyine biturukaho. Turamutse tuyibisabye n’umutima wose, kandi tukitoza kuyitega amatwi no gukurikiza ingero zayo mu rw’urukundo, twabigeraho nta shiti.
Kristu ni We wenyine watsinze u rwango burundu, abigirishije urukundo rwe rwimazeyo yatugaragarije ku musaraba. Ni We wenyine rero ushobora kuturanduramo izi nzika zidutuyemo imyaka n’imyaka. Ni We wenyine ushobora kwimika urukundo mu Rwanda
Mu izuka rye, yadutsindiye urupfu. Muri Kristu wazutse, Imana yaduhishuriye ko ikibi, icyaha n’urupfu bidafite ijambo rya nyuma ku buzima bwa muntu. Mu rukundio rwayo, Imana yatweretse ko ariyo ifite ijambo rya nyuma. Tuyisabe kubyemera no kuyizera, niYo Nzira, Ukuri, n’Ubugingo.
Mushobora kwibaza uko nafashe umugambi wo kwitangira umwuga w’ubuhanzi, n’uburirimbyi ngirira Nyiribiremwa. Mu mwaka w’1997, twagize umwiherero mu iseminari, maze nibuka ko igihe nari nihishe mu ntambara, mu nzira, nemereye Imana ko nindokoka ntazongera gucumura bibaho, ko nzakora uko nshoboye ngo nyibere umwana uyinogeye n’umuhamya. Nkimara kubyibuka rero, nibwo niyemeje gukoresha impano Imana yampaye ngo nyibere umuhamya mu bantu. Kwitwa « Umuririmbyi wa Nyiribiremwa ».
Nahimbye rero indirimbo nyinshi zivuga Imana, ariko mpimba n’izindi zivuga igihugu cyacu. Ku bwanjye nta muntu wakunda Imana, ngo yange igihugu cye. Birajyana. Ndashimira by’umwihariko abantu bose bagize uruhare mu guteza imbere ubuhanzi bwanjye. Aha ndatekereza by’umwihariko perezida wa Repuburika na guverinoma y’ubumwe bw’abanyarwanda.
Nyuma ya génocide, nakomeje kwibaza niba wa muganga wicishije i wacu yaba yarafashwe agafunga.
Maze kugera ino i Burayi, namenye ko uwo muganga afunze we na madamu we. Byatumye ntekereza ku mukobwa wabo wari inshuti yanjye mu mashuri abanza. Naramushatse, maze ngiye mu Rwanda mu mwaka w’2004, ndamubona, turicara turaganira, musaba ko yangirira ikizere, mubwira ko ntamurenganiriza iby’ababyeyi be bakoze, kandi ko nifuza ko twakongera tugasubirana contacts. Yaransubije ati : «Ibyo byose ndabyumva kandi ndabyemera, ndabigushimiye ariko simbasha kubyakira».
Ni ukuri naramwumvise, ntibyoroshye kumva umuntu uza akubwira ibyongibyo nyuma y’igihe kinini, nyuma y’ibyabaye ku gihugu cyacu (ku babyeyi, abandimwe n’inshuti bacu).
Nyuma y’imyaka ine mbonanye na Fifi, narongeye numva muri jyewe, ingufu zimpamagarira kongera kumushaka, kugira ngo mufashe kumva ko ibyo namubwiye ari ukuri, kandi mufashe kungirira ikizere. Naramushatse rero ndongera ndamubona, maze ku bw’inema y’Imana, anyemerera kongera kuba inshuti yanjye. Igikomeye ariko muri byose, ni uko yambwiye ko yumva ubukristu bwaranze ubushake bwanjye bwo kumushaka; Ambwira kandi ko nawe yiteguye gufatanya nanjye mu kogeza Imana y’imbabazi n’urukundo, dukoresheje umubano wacu. Ubu icyo niyemeje, ni uko nzakora uko nshoboye kwose, kugira ngo ubuvandimwe, umubano cyangwa ubucuti bwanjye n’uwo mukobwa, byereke abantu ko kubabarira bishoboka iyo umuntu ayobowe n’Imana. Abakunda u Rwanda kandi bakunda, Imana, ndabasaba kunsabira ngo uwo mukobwa tuzongere tugarure ubucuti, maze kandi buzabere abandi urugero, abanyarwanda twitoze kongera kubana, maze Imana ibiherwemo icyubahiro, Yo soko y’Urukundo n’amahoro mu bantu.
Ndashimira Fifi mbikuye kumutima, ndamwizeza ko Imana idukunda kandi iduherekeje mu nshingano twihaye.
Kubabarira ni inema ituruka ku Mana yonyine. Ariko niba tugamije kuba abakristu nyabo, niba tugamije urukundo rutagira imipaka, dushobora gusenga tugasaba iyo nema, maze tukayironka
Ubu ndi umunyeshuri mu ishuri rya Muzika mu Burayi. Nshobora kuvuga ko abasaseredoti banciye intege, kuko umwe muri bo yashatse ko mpfa. Yarangambaniye. Nyamara ndashimira Imana yo yongeye kumpa ubwiyunge na Kiriziya yayo. Imana yamfashije kuba umuhanzi wa Kiriziya yayo. Gukoresha indirimbo z’impano yampaye, kugira ngo mfashe abana bayo kubaho urukundo rwayo.
Umuntu wese wifuza kugira icyo yamfasha mu buzima bwanjye, namusaba kumfasha kuririmbira Imana kurushaho. Ndashimira Imana, ndashimira ababyeyi banjye, ndashimira Perezida Kagame, n’abandi bantu bose banteye inkunga mu buryo bunyuranye, kugira ngo mbashe kugera aho ngeze aha, muri uyu murimo niyemeje w’iyogezabutumwa mu buhanzi, umurimo niyemeje hakaba hashize imyaka irenga icumi.
Imana Yo yakira abayo bayisanga, ijye itwibuka natwe tukiri ku rugendo hano ku isi. Amina
———— ——— ——— ——— ——— ——— ——— ——— ——— ——— ——— ——
Nyuma y’iminsi mike iyi nkuru itangajwe, Kizito yaranditse ati:
« Ntihazagire abibeshya bagira ngo ubu buhamya bugamije kurengera bamwe cyangwa abandi. Ubu buhamya ntibugamije gushinja cyangwa kuvuganira. Bufite intego imwe rukumbi, yo kwerekana ko kubera Kristu wazutse kandi nemera We Mana rwose, Urukundo rwatsinze urwango. Ndifuza ko ubuzima bwanjye bubereka ko, n’ubwo ikibi cyahozeho kuva isi yaremwa, dushobora kukirusha imbaraga dufashijwe n’inema y’urukundo rw’Imana. Ubu buhamya bugamije gutanga ubutumwa bw’uko muri Yezu Kristu, Ubuzima bwatsinze urupfu »
ICYA NGOMBWA NI AMAHORO N’URUKUNDO, ICYA NGOMBWA NI UBUZIMA
Kizito MIHIGO


c: text/html

text:
Burera: Abarangije ayisumbuye bari mu itorero ngo biteguye guteza u Rwanda imbere
Urubyiruko rurangije amashuri yisumbuye ruri mu itorero mu karere ka Burera ruratangaza ko iryo torero ryatumye bamenya amateka y’u Rwanda, n’uko ruhagaze bityo bakaba biteguye kurukorera batiganda kugira ngo baruteze imbere.
Izo ntore ziri mu iterero zigishwa ibintu bitandukanye birimo indangagaciro ndetse na za kirazira z’umuco nyarwanda kuko arizo leta y’ubumwe bw’abanyarwanda ishingiye ho kugira ngo igere ku iterambere rirambye.
Manishimwe Fraterne, umwe muri izo ntore, avuga ko muri iryo torero yabashije kwiga amateka ndetse na politiki by’u Rwanda. Ibyo byatumye abasha kumenya uko u Rwanda ruhagaze maze afata umwanzuro wo kuruteza imbere nk’uko abitangaza.
Agira ati “ahangaha naje kumenya by’umwihariko kandi byimazeyo amateka y’iki gihugu ndetse na politiki yacyo, numva ko ibi bizampa icyerekezo cyo kumenya u Rwanda ruvuye he, rugeze hehe, nkamenya naho narwerekeza kugira ngo twiyubake, twiyubaka mo ikizere nk’abanyarwanda, tugomba kuba intangarugero ku isi yoseâ€.
Dusabimana Vestine we avuga ko itorero ari ngombwa mu buzima kuko abarijyamo bigira mo byinshi bituma bamenya uko u Rwanda ruhagaze. Ngo nava mu itorero akagera iwabo azashyira mu bikorwa ibyo nawe yigiyemo.
Agira ati “nimva hano nk’intore igihugu tuzagiteza imbere tuzashyira mu bikorwa ibyo batwigishije kuko hariho na gahunda tuzakora mu mirenge ibyo byose tuzabikora dushishikaye kandi turwanya ubukene mu gihugu cyacu ndetse n’ubujijiâ€.
Intore z’urubyiruko, rwo mu karere ka Burera, rurangije amashuri yisumbuye rwadutangarije ko itorero rifite akamaro kuko nk’urubyiruko iyo ruhuye rurasabana, rukagira “morale†bityo rukabona imbaraga zo kubaka u Rwanda.
Tariki ya 06/12/2012, ubwo hatangizwaga itorero ry’abarangije ayisumbuye bo mu karere ka Burera, Guverineri w’intara y’amajyaruguru, Bosenibamwe Aimé, yasabye abari mu itorero kurangwa n’ikimyabupfura n’imyitwarire myiza mu buzima bwabo bwose.
Yakomeje abasaba kwirinda, irondakoko, irondakarere, kwitwara nabi kwishora mu busambanyi, mu biyobyabwenge ndetse n’izindi ngeso mbi.  Yakomeje ababwira ko nibahuza imyitwarire myiza n’ubumenyi bazaba bitegurira ejo hazaza habo heza.
Akarere ka Burera gafite urubyiruko rurangije amashuri yisumbuye ruri mu itorero rugera ku 1039. Biteganyijwe ko iryo torero rizasozwa ku wa mbere tariki ya 17/12/2102.

robotstxt: allowed

filter: keep


text:
Mu bihugu biri kw’isi uko ari 198 bigize Umuryango w’Abibumbye(ONU/UN), u Rwanda ni cyo gihugu cyonyine kitizihiza italiki cyaboneyeho ubwigenge bwacyo (01/07/1962). Cyonyine kuko n’u Burundi twaboneye ubwigenge umunsi umwe bo bizihiza iriya taliki ya 01 Nyakanga.
Ku italiki ya 01/07/2015, u Rwanda ruzaba rumaze imyaka mirongo itanu n’itatu rwigenga bityo Ishyaka PRM/MRP-ABASANGIZI rikaba ryifuriza Abanyarwanda bose isabukuru nziza y’umunsi mukuru w’ubwigenge bw’igihugu cyabo.
Mu gihe u Rwanda rwagomaba kwizihiza imyaka 50 rwari rumaze rwigenga, ishyaka FPR Inkotanyi riri ku butegetsi ubu mu Rwanda ryanze kwizihiza uwo munsi mukuru, rinashimangira rwose ko ritawemera. Abayobozi bakuru ba FPR Inkotanyi barimo na Perezida Kagame ubwe, bavuze ko batemera italiki ya 01/07/1962 y’ubwigenge bw’u Rwanda kuko bwatanzwe badahari barirukanywe mu gihugu kubera imyivumbagatanyo y’abahutu yo muri 1959 yakuyeho ingoma ya Cyami ntutsi-nyiginya. Bo rero bahisemo kwizihiza isabukuru yo kw’italiki ya 04/07, umunsi FPR-Inkotanyi yigaruriyeho umugi wa Kigali umurwa mukuru w’u Rwanda, nyuma y’intambara y’amasasu yari imaze hafi imyaka ine.
Ntabwo ari abatutsi bo muri FPR Inkotanyi bonyine banze kwizihiza italiki ya 01/07 y’ubwigenge bw’u Rwanda. N’abahutu b’ingoma ya MRND, kuva bafata ubutegetsi ku ngufu z’imbunda taliki ya 5/7/1973, banze kwizihiza italiki y’ubwigenge ya 01/07 bahitamo kwizihiza italiki ya 5/07 y’umunsi bagiriyeho ku butegetsi bakoresheje ingufu z’imbunda(Coup d’Etat militaire).
Ibi byose iyo ubiteranirije hamwe kandi ukaba umunyakuri nkuko ari n’imwe mu mahame y’ishyaka PRM/MRP-ABASANGIZI, usanga abanyarwanda mu bibazo byabo by’inzitane bya politiki, batavuga rumwe habe na gato kw’isabukuru y’ubwigenge bw’ u Rwanda iba taliki ya 01/07 ya buri mwaka.
AMAHEREZO AZABA AYAHE?
Abanyarwanda baribaza bati: ese aho kwizihiza italiki igihugu cyaboneyeho ubwigenge ko tubona buri wese azana iye taliki akaba ari nayo yizihiza, undi nawe akazana iye taliki akaba ariyo yizihiza, amaherezo azaba ayahe? Igihu cy’u Rwanda muri ibyo byose kiri hehe?
Ntabwo tugomba kwitiranya igihugu cyacu cy’u Rwanda na regimes(ingoma) zabayeho uko zagiye zisimburana kuva u Rwanda rwabaho kugeza ubu ari zo ingoma ya Cyami ntutsi nyiginya, Repubulika mputu ya mbere, Repubulika mputu ya kabiri na Repubulika ntutsi ya mbere iyobowe na FPR Inkotanyi iriho muri iki gihe.Ingoma ya Cyami ntutsi nyiginya yavuyeho kw’italiki ya 28/1/1961, Repubulika mputu ya mbere yavuyeho ku wa 05/07/1973, Repubulika mputu ya kabiri yavuyeho ku ya 04/07/1994, Repubulika ntutsi ya mbere nayo iri mu nzira zo kuvaho ariko nkuko byagendekeye n’izindi ngoma zose, igihugu cy’u Rwanda cyo kizasigara hamwe n’italiki y’ubwigenge bwacyo bwabaye ku ya 01/07/1962.
UMWANZURO WACU
Igikomeye twe twumva ni uguha agaciro umunsi w’ ubwigenge bw’igihugu cyacu cy’u Rwanda. Niba abategetsi ba Repubulika ya mbere barabuharaniye, nyuma bwamara kuboneka aho gukosora amakosa y’ubutegetsi bwa Cyami-ntutsi nyiginya bwari bushingiye ku karengane, igitugu, n’ivangurabwoko, ahubwo bagatwarwa n’ubwihimure nabo bagakora amakosa asa n’ay’abo basimbuye ku butegetsi, ibyo ntaho bihuriye n’agaciro abanyarwanda bagomba guha umunsi igihugu cyabo cyabonyeho ubwigenge. Ubwigenge bw’igihugu bivuga guhabwa kwiyobora nk’abanyarwanda. Niba abayoboye u Rwanda kuva rukimara kubona ubwigenge batararuyoboye mu nyungu z’abanyarwnda bose ntawigijweyo, ibyo ntibigabanya na gato agaciro k’isabukuru y’ubwigenge. Niba abanyarwnda barahawe ubwigenge bwo kwiyobora nyuma ntibiyobore uko bikwiye cyangwa se bakiyobora nabi nkuko bimeze n’ubungubu, ibyo ntibikuraho agaciro k’umunsi babonyeho ubwigenge. Bityo rero ikintu cyo kwibagiza no kudaha agaciro nyako italiki ya 01/07 u Rwanda rwaboneyeho ubwigenge, ni ikintu kibi cyane cyo kwamaganwa n’abanyarwanda bose, baba Abahutu, baba Abatutsi, baba Abatwa, baba Abakiga baba n’Abanyanduga, baba Abega baba n’Abanyiginya .
Nta rwitwazo habe na rumwe rukwiye gutuma umunsi mukuru w’ubwigenge bw’u Rwanda bwabonetse taliki ya 01/07/1962 utizihizwa buri mwaka.
Twongeye kwifuriza abanyarwanda mwese umunsi mukuru mwiza w’ubwigenge bw’igihugu cyacu.
Bikorewe Savannah, Georgia, muri Leta Zunze Ubumwe za Amerika, taliki ya 30/06/2015;
Dr. GASANA Anastase, Perezida w’ishyaka PRM/MRP-ABASANGIZI;
MUKESHIMANA Isaac, Visi-Perezida ushinzwe ibya Politiki;
BATUNGWANAYO Janvier, Visi-Perezida ushinzwe ihuzabikorwa by’ishyaka.
Icyitonderwa: Niba ushaka kutwandikira utugira inama cyangwa se ugira icyo utubaza, twandikire kuri email yacuabasangizi@gmail.com cyangwa se uduhamagare kuri telefoni +919-818-6405


text:
Ntawe Ukora Ikiza n’Umwe Imbere y’Imana Nyakuri
Mu Itangiriro 6:5. Haratwereka ko kwibwira kose umutima w’umuntu ugira ari kubi gusa kugeza iteka ryose! None iteka ryose rizarangira ryari? Abantu benshi baharanira gukora ibyiza ngo bizagire uruhare mu kwinjira mw’ijuru kwabo. Ariko iyi ni imyumvire bashyirwamo na Satani kugira ngo abayobye.
Ninde Wabasha kuvana igitunganye mu kintu cyanduye? Niba kwibwira kose kw’imitima yacu ari kubi gusa icyo kiza gituruka he? muri Yesaya 1:5-8 hati “Ntahazima”
Yobu 35:5-8. Icyo kiza ni ikiza mu maso yawe si imbere y’Imana. Gusa ikibazo ni uko uba wumva uri kugikorera Imana. Nyamara iyo Mana ni yo yungamo iti “Mbese umunyetiyopiya yabasha guhindura ibara ry’umubiri we? Cyangwa ingwe ubugondo bwayo? Namwe ni uko ntimwabasha gukora ibyiza kandi mwaramenyereye gukora ibibi” (Yeremiya 13:23)
Zaburi 14: 2- 4. Uwiteka nta n’uwa kirazira yabonye ukora ikiza. Kandi ibi si rimwe na rimwe ahubwo ni ibihe byose, kugeza ibihe bidashira. Nk’uko ingwe itabasha guhindura amabara y’umubiri wayo ni nako utabasha gukora ikiza soma.
Abantu bamwe baravuga bati ibyo ni iby’abakera. Ariko mu Baroma 3: 9-18 haratwereka ko tutabaruta habe na gato. Ibyo rero abantu bita byiza bakora bibwira ko hari icyo bizabafasha kwinjira mu bwami bw’Imana bamenye ko Yesu yababuriye muri Matayo 7:21-23.
Mucyo Duhindukire kuko icyo Yesu akunda ari impuhwe atari ibitambo . Ni Ubuntu si imirimo. (Hoseya 6:6)
Author: Evangelist Paulin UWITONZE


text:
Nanjye naramusubije nuko mubwira izina rya data niko kumbwirako baziranye kuva cyera kandi ko banakorana. Muri ako kanya yahise afata telephone ye numva ahamagaye umugore ariko aratujijisha avuga ikigande kugira ngo.wenda tutabyumva…yahise asohoka ikigo nuko aratubwira ngo araje..
Yaragiye nuko mukugaruka agarukana n’umugore..arampamagara ngo dore mama wawe !! namusuhuje numva ntazi niba ibyo ndi kubona aribyo cyangwa ari inzozi ndimo, twaricaye turaganira gusa nirinze kumubaza ibibazo byinshi kuko nari numiwe,, namwe murabyumva uramutse uhuye n’ umubyeyi wawe bwambere bikongeraho ko ari ibintu byaje bintunguye. Gusa byagaragariraga buri wese kuko dusa cyane biteye ubwoba, banyeshuli twiganaga bari bazi mama wundi baje kumbaza uwo waje kunsura uwariwe bitewe n’ ukuntu twasaga, nabasubizaga vuba vuba ngo ni masenge wanjye uvuye hanze muri Canada…. Kumyaka 16 nibwo namenye mama bwambere mubuzima!!
Maze kumubona nahise mpamagara data ndabimubwira kubera ko numvaga ntakibazo kandi nkaba ntacyintu muhisha kuko mukunda cyane; Narabimubwiye numva abyakiriye neza nuko ansaba gukomeza kwiga cyane ndetse anansezeranya kuzanyohereza nkajya kumusura mubiruhuko. Gusa ntibyatinze mukadata yaje kubimenya kuva icyo gihe urwango rwariyongereye, akambuza kugira aho njya ngo hato ntajya kureba mama ndetse yewe ntiyatinye no kumbwirako umunsi nakoze ubukwe mama akabuzamo byose bizapfa !!!
Naje kubwira inshuti yanjye magara nizeye ikazajya impa inama ndetse ikampumuriraza.. ndangije umwaka wa gatandatu w’ amashuli yisumbuye nibwo rimwe narimwe natangiye kujya nsohoka iwacu rwihishwa ntangira kubona bamwe mubo mumuryango wo kwa mama.
Mukadata,ntashobora kungurira imyenda,inkweto kandi mubyukuri ntacyo iwacu tubuze, mbese naduke agerageza gukora ubona ari ukugirango yiyerekane neza mumaso ya data; iyo mama umbyara anguriye nk’imyenda,inkweto nsaba masenge utuye hafi kuza kudusura ubundi mama akabimunyuzaho kugirango mukadata aze kugirango niwe wabinzaniye.
Kugera naniyi saha data ntago aratinyuka ngo twicare ambwire kuby’ amateka yanjye, Ibi byose ngenda mbibwirwa na mama umbyara ndetse naba masenge… ndetse nanubu ntaburenganzira ndagira bwo kuba najya gusura mama cyangwa ngo we abe yaza kunsura, n’iyo duhuye aba ari mubwihisho ngo hatagira utubona akabibwira mukadata.
Ubu buzima mbubayemo ntuje gusa hari ibyo mbona akenshi nkabaza Nyagasani impamvu yandemye ariko nanone nkongera nkiha icyizere ko umunsi umwe byose bizashira kandi ko ntari mpanuka mumaso y’ Imana.
Imigisha myinshi….


text:
Kurira kw’abagore mu gihe baterwa akabariro,ni kimwe mu byo abagabo bashingiraho bavuga ko abagore bitwaye neza mu gihe batera akabariro ,nyamara burya ngo hari byinshi uko kurira bihungabanyaho muri icyo gikorwa.
Abashakashatsi batandukanye bagaragaje ko amarira y’umugore afite ubushobozi bwo kugabanya ubushake bw’abagabo mu gukora imibonano mpuzabitsina hakubiyemo no gutuma umusemburo w’abagabo ugabanyuka (Testosterone).
Amakuru dukesha urubuga rwa Science Express, avuga ko ubu bushakashatsi bwakorewe mu kigo cyitwa “Weizmann Institute of Science” no mu bitaro bya Tel Aviv aho bashakaga kugendera ku ruhare rw’amarira mu mishyikirano y’ibimenyetso (communication non verbale) cyane cyane mu myifatire iherereye ku mibonano mpuzabitsina.
Ubu bushakashatsi bwakorewe ku bagabo bagera kuri 24 bari mu kigero cy’imyaka 23 kugeza kuri 32, bagabanyijwemo amatsinda maze babahumuriza amarira abagore barize bareba filimi ziteye agahinda.
Mu gihe abashakashatsi bari bategereje ikivamo, hari ibice by’umubiri byatangiye gukora nabi ako kanya, uburyo umutima utera, uburyo bwo guhumeka bwabaye ikibazo ndetse n’umusemburo wa Testosterone w’abakorewe ho ubushakashatsi nawo wagaragaje ko bahise bahura n’ikibazo cyo kugabanyuka k’ubushake bw’imibonano mpuzabitsina.
Ubu bushakashatsi bwafashijwe n’ubwonko bw’aba bagabo mu buryo twita IRM, bufasha gusobanura isano iri hagati y’imikorere y’umubiri w’umuntu n’ubwonko.
Nk’uko byakomeje gutangazwa n’aba bashakashatsi, kuba Testosterone yagabanyuka ku mugabo bishobora kuririra ho indwara nyinshi, aho haboneka mo na kanseri y’udusabo prostate) ku buryo abashakashatsi banakomeje kwiga ku kuba amarira yaba yakwirindwa kugira ngo iyi kanseri igabanyuke.
Uwineza vanessa@Rwandapaparazzi.rw
61,020 total views, 150 views today


text:
Video zo Guswera Zitandukanye
Video zo Kunyaza Umukobwa
Video zo Guswera Zigezweho
INDWARA ZIFATIRA MU MYANYA NDANGABITSINA:INDWARA Z’IBITSINA ZITERWA NA BACTERIE (Gonorrhea,Syphilis,Trichomoniasis)
GONORRHEA
Ubwoko:Bagiteri
Uburyo yanduramo: kubonana biciye mu gituba cyangwa mu kibuno
Ibimenyetso: Ku bantu bamwe nta bimenyetso igira, ku babifite bikunze kuba bitagaragara cyane kandi biboneka hagati y’iminsi 2 n’10 nyuma yo . Bimwe mu bimenyetso ni ukuzana amashyira mu mboro cyangwa mu gituba, kuribwa mu gihe cyo kunyara.
Umuti:Hari imiti ya antibiotique ivura iyo ndwara nyamara ibyo indwara yangije ntibisubirana.
Ingaruka ishobora gutera umurwayi: abagore bashobora guhora baribwa mu kiziba cy’inda,ubugumba.Ishobora gutera abagabo ubugumba. Iyo itavuwe ishobora gutera kuribwa mu mahuriro y’ingingo z’umubiri, umutima ndetse n’ubwonko
Ingaruka k’Umwana Uri Mu Nda n’Uvuka: ishobora kumutera ubuhumyi, mugiga, n’indwara ya kubabara mu ngingo(septic arthritis). Abana bose bavukiye kwa muganga bagomba guhabwa imiti ibarinda kwandura gonorrhea bashobora gukomora kuri ba nyina.
Kuyirinda: Kwirinda guhuza igitsina n’umuntu uyirwaye ni bwo buryo bwiza bwo kuyirinda 100%. Agakingirizo gashobora kugufasha kutayandura ariko si 100%
SYPHILIS
Uburyo yandura:
-guhuza ibitsina mu gituba
-igitsina gikorewe mu kanwa
-guhuza ibitsina mu kibuno
-ishobora kwandura bitanyuze mu gitsina iyo ibisebe byayo bikoze ku mubiri ukomeretse w’undi muntu
Ibimenyetso: udusebe n’inturugunyu bitababaza ku gitsina cyangwa ahandi ku mubiri. Iyo itavuwe,
– ishobora kugutera uburibwe bwo kwishimagura,
-umuriro utewe na anjine ibabaza,
-gutakaza umusatsi,
-n’inturugunyu hirya no hino mu mubiri.
Umuti:Iyi ndwara ivurwa na penicillin, ariko ibyo yangije ku mubiri ntibisubirana.
Ingaruka ishobora gutera umurwayi:Iyo Syphilis itavuwe ishobora kwangiza umutima, ubwonko, amaso, imyakura, amagufwa, amahuriro y’ingingo ndetse ishobora gutera urupfu. Umurwayi wa Syphilis aba afite ibyago byo kuba yakwandura SIDA mu buryo bworoshye.
Ingaruka k’Umwana Uri Mu Nda n’Uvuka: Iyo itavuwe umubyeyi ashobora kuyanduza umwana uri mu nda
Kuyirinda
-Kwirinda guhuza igitsina n’umuntu uyirwaye ni bwo buryo bwiza bwo kuyirinda 100%. Agakingirizo gashobora kugufasha kutayandura ariko si 100%
Ushobora kuyandura nubwo wakoresha agakingirizo biturutse ku dusebe tuba turi mu mpande y’igitsina.
-ishobora kwandura bitanyuze mu gitsina iyo ibisebe byayo bikoze ku mubiri ukomeretse w’undi muntu. 25% y’abarwayi ba Syphilis babyara abana bapfuye cyangwa abana bagahita bapfa bakimara kuvuka. 40-70% babyara abana barwaye Syphilis. Iyo itavumbuwe hakiri kare Syphilis ishobora kwangiza umutima, amaso n’ubwonko by’umwana.
TRICHOMONIASIS
Ubwoko: Iterwa na bagiteri yitwa Trichomonas vaginalis
Uburyo yandura:
-guhuza ibitsina mu gituba
-igitsina gikorewe mu kanwa
-guhuza ibitsina mu kibuno
-ishobora kwandura bitanyuze mu gitsina iyo abantu basangiye imyenda cyangwa essui-main kuko trichomoniasis ishobora kuba kuri ibyo bintu.
Ibimenyetso:
ku bagore
-urufuro rwinshi rusa n’umuhondo uvanze n’icyatsi kibisi mu gituba
-kubabara mu kunyara
-kubabara mu guhuza igitsina n’undi muntu
-kubabara no kokerwa mu gituba
-hari igihe nta bimenyetso bigaragara
ku bagabo
-hari igihe nta bimenyetso bigaragara
-kuribwa mu kayoboro ko kunyariramo,
-kuribwa ku mutwe w’imboro
-kumva uruhu rw’imboro rukurya
Umuti:Hari antibiotiques ziyivura ariko ni byiza ko abahuza ibitsina bivuza bombi.
Ingaruka ishobora gutera umurwayi: Trichomoniasis ,kubera kokerwa hari aho umubiri uba utagifatanye bishobora gutuma umurwayi wayo yakwandura Sida akanayitera abandi byihuse.
Ingaruka k’Umwana Uri Mu Nda n’Uvuka: ishobora gutuma umugore abyara igihe kitageze.
Kuyirinda
-Kwirinda guhuza igitsina n’umuntu uyirwaye ni bwo buryo bwiza bwo kuyirinda 100%. Agakingirizo gashobora kugufasha kutayandura ariko si 100%
-Irinde gusangira essui-main cyangwa imyenda n’undi muntu kugira ngo utayandurira hanze yo guhuza ibitsina.


text:
Ni muri urwo rwego, mu mirenge itandukanye yako hubatswe ibigega bifata amazi y’imvura n’ibyobo bifata amazi, cyangwa ingomero(dams), biri munsi y’ubutaka no hejuru yabwo byifashishwa mu kubika amazi ndetse no kuyuhira imyaka.
Ibyo bigega byubatswe mu Murenge wa Cyanika mu karere ka Nyamagabe. Ingomero zubatswe mu Murenge wa Tare zifashishwa mu kuhira imyaka ihinze mu materasi ari ku buso bwa hegitari 12 yatunganyijwe n’akarere ka Nyamagabe.Urugomero rwakira amazi ya meterokibe 250 yifashishwa mu kuhira hegitari imwe.
Mu Murenge wa Cyanika hubatswe ibigega 250 byahawe abaturage, bikaba bifasha abaturage mu kubona amazi yo mu rugo, bifashisha mu mirimo ya buri munsi no kuvomerera imirima yabo.
Ibyo bigega byubatswe n’umushinga Trocaire, mu rwego rwo gufasha abaturage guhangana n’ingaruka z’imihindagurikire y’ikirere.
Umuyobozi wa Trocaire mu Rwanda, Dony Mazingaizo, yavuze ko bakoze ibyo bikorwa mu rwego rwo gufasha abaturage kugira uruhare mu bikorwa bigamije guhangana n’ingaruka z’imihindagurikire y’ibihe.
Mazingaizo yavuze ko bazakomeza kunoza ibyo bikorwa, birimo guha abaturage amazi abafasha mu buzima bwa buri munsi, ndetse no kongera umusaruro wabo, birinda kwiringira imvura kuko batazi igihe izagwira.
Umuyobozi w’Akarere ka Nyamagabe, Mugisha Philbert, yavuze ko iyo gahunda ije kunganira abatuye ako karere kari gasanganywe ibibazo bitandukanye by’izuba ryatumaga batabona umusaruro cyane mu gihe cy’izuba.
Ati “ Tujya tugira ibibazo bikomoka ku mihindagurikire y’ikirere[...] Ibi bikorwa bigamije gufasha abaturage gufata amazi aturuka ku nzu, abaturage bakayakoresha mu ngo no mu kuhira imyaka, cyane ko hari igihe igihe cy’izuba kiba kirekire. Bifasha kandi kwirinda isuri yakwangiza imyaka n’imirima, aho kugira ngo amazi aturuka mu bisenge by’inzu atere ikibazo akaba igisubizo.”
Kubaka ibigega bifata amazi biri mu mihigo ako karere kahigiye imbere ya Perezida wa Repubulika mu mwaka w’ingengo y’imari 2016-2017.
Mugisha yavuzeko gufata aya mazi no kuhira byabagiriye akamazro cyane, kuko byongereye umusauro w’ingano mu Murenge wa Tare, ndetse rukaba n’urugero rwo kwereka abandi bahinzi ko no mu gihe cy’izuba bashohora guhinga.
Abaturage bubakiwe ibyo bigega bavuga ko byabafashije kongera umusaruro.
Bankundiye Claudine yavuze ko mbere yiriranwaga ikivomesho ku mutwe, avoma kure amazi yo kuhira umurima w’igikoni, nyamara ngo uyu munsi yarabyibagiwe.
Ndahimana Marcel avugako bagize amahirwe yo kubakirwa ibigega bifata amazi ubusanzwe yajyaga abateza isuri.
Tracaire icisha inkunga yawo mu miryango nyarwanda, ni muri urwo rwego ibyakozwe byacishijwe mu mpuzamakoperative Unicopagi ihuje kiperative 30 zikora ibikorwa by’ubuhinzi.
Mu rwego rwo gusangira ubumenyi bw’ibyo Trocaire yakoze mu Rwanda, abayobozi ba Trocaire bo mu bihugu birindwi bari mu Rwanda guhera ku wa Mbere tariki ya 24 Ukwakira 2016, aho baje kwigira ibyo Trocaire yahakoze, bakazasangira ubwo bumenyi.
Uwo mushinga watwaye amapawundi asaga ibihumbi 523, ni ukuvuga asaga miliyoni 500 mu mafaranga y’u Rwanda, yifashishijwe mu kubaka ibyo bigega n’ibyobo, kwigisha abaturage ndetse n’ibikoresho byifashishwa muri uwo mushinga.


text:
Ivuguruye : Arimo kubaka amashuri ya miliyoni 300FRW yitura uburezi yahakuye
Kayiganwa Venantie, Umunyarwandakazi uba mu Bubiligi, arimo kubaka ibyumba by’amashuri by’agaciro kabarirwa muri miliyoni 300FRW yitura ikigo cy’amashuri abanza yizeho.
Kugeza ubu, kuri icyo Kigo cy’Amashuri Abanza cya Mwezi kiri mu Murenge wa Karengera muri Nyamasheke, amaze kuhuzuza ibyumba by’amashuri bitandatu bifite agaciro ka miliyoni 120FRW.
Iyo ukigera kuri iryo shuri, ubona ko ryubatse mu buryo butamenyerewe mu Rwanda. Ni ishuri ry’amatafari ahiye, rifite igisenge ubona ko kigezweho, cyubakishije imbaho mu buryo bubereye ijisho, rikagira aho abana bashobora kwidagadurira basobanurirana kandi bandika ku kibaho hanze y’ishuri.
Ibyo byumba bifite amadirishya n’imiryango ubundi tumenyereye kuri zimwe mu nsengero kandi ryubatse ku buryo abana bafite ubumuga bashobora gukirikira amasomo nta mbogamizi.
Andre Nsabimana, wari Umuyobozi w’Ikigo cy’Amashuri Abanza cya Mwezi, aya mashuri yubakwa, avuga ko bari bafite inyubako zishaje cyane zubatswe mu 1946.
Kayiganwa ahasuye ngo yasanze hari icyo akwiye kugira icyo akorera aho yavutse ndetse akanahakura uburere, agira uwo mutima wo gufasha barumuna be b’aho yakuriye.
Agira ati “Uyu mubyeyi yibutse gushima uburere n’ubumenyi yakuye iwabo afata iya mbere akora igikorwa nk’iki cy’indashyikirwa, kandi abikorana umutima we wose akora igikorwa kigaragara, abana bose bazaca hano bazajya bahora bamwibukiraho”.
Uyu mubyeyi Kayiganwa uba mu gihugu cy’ububiririgi, avuga ko igikorwa yagikoze abonye uko abana b’ i Mwezi bateye ubwuzu, ariko agasanga bigira mu mashuri ashaje, asanga bikwiye ko yarivugurura.
Ati “ Nabonye aba bana bigira mu ishuri rishaje nshaka uko narivugurura ngo babe ahantu hahuye nabo”.
Uyu mubyeyi kandi avuga ko iki gikorwa atari kampara ugereranyije n’ibikorwa bikomeye u Rwanda rumaze kugeraho. Avuga ko iri ari itafari ashyize kuri ibyo bikorwa byinshi u Rwanda rumaze kugeraho.
Yagize ati “Sinshobora gutekereza narimwe ko iki gikorwa cyanjye ari kamara. Imana yampaye ubushobozi ngo nshobore kubikora ntyo nanjye ngire icyo nongeraho. Nk’uko nasabye inshuti zanjye zo mu mahanga, mu bana w’iwacu ubyiyumvamo akumva umutima ubimubwiye yamfasha tukayarangiza”.
Hateganyijwe kubakwa ibyumba 13, mugihe ibyumba 6 byamaze kuzura hakazubakwa n’aho abana bashobora kujya bidagadurira.
Ubu abana bagiye gusezerera amashuri bigagamo ashaje kandi atakijyanye n’igihe babikesha uyu mubyeyi.
Biteganyijwe ko iyi imirimo yose izuzura itwaye amafaranga asaga miriyoni 300 z’amafaranga y’u Rwanda.
Dukurikire ukanda kuri Like
Ibitekerezo ( 5 )
Saho abakuye ugereranyije nahobarari.
mtawutogushimir kubwitag utanga.mom Imana iti"uwuzonkorra najew nzomukorra; ibisumba.I say God bless u
nguwo umunyarwanda nyawe ukunda urwamubyaye n’abandi bagere ikirenge mu cye
Imana iguhe umugisha kuko uri indashyikirwa.
GOD BLESS YOU MOM!


text:
Jules NDAMAGE, wahoze ayobora Akarere ka Kicukiro, n’umuyobozi ushira mu gaciro, kuba University of Kigali ibonye umuyobozi nkuriya, abanyeshuri bahiga bagize amahirwe atagira uko asa, bazamwibonera. Muzi uburyo yajyaga akemura ibibazo by’abaturage mu nteko, nk’igihe cyo kuwa gatatu, yahamagaraga abakozi bose bafite ibyo bashinzwe mu Karere, maze abaturage bafite ibibazo bakinjira bose muri salle, nawe arimo, nyuma buri muturage ufite ikibazo akabaza, Paul NDAMAGE, akaba yamenye ushinzwe icyo kibazo, igisubizo kigatangwa umuturage yakumva atanyuzwe bagafatira hamwe umwanzuro. Umuturage akaba abonye igisubizo cyiza kandi gishimishije. N’umuyobozi pe. Imana ikomeze imufashe azamure iyi Kaminuza nkuko yari yarazamuye Kicukiro.
Ngewe ntacyo navuga gusa uyu Jules nakomere kdi ubutwari,ubunyangamugayo,guca bugufi,gukunda igihugu yiba bose bakoraga nkawe.urwanda rwaba urwo dushaka ko rubarwo.
yeg.Sir jule gusa niyigishe ibyo guhanga akazi!
Nibyo rwose harabantu bayoboye neza, hakaba nabajijisha Leta ikagirango barayobora kdi ari ku karimi gusa, nka Nyaruguru ugiye kuyoreka, noneho ubu amakuru naraye nkuye mukabari bivugwa numuntu mushya muri nyobozi ariwe ngowanasimbuye gitifu byagateganyo nukongo habitegeko agiye kwibasira abantu bose basuye abanzi yafungishije ahereye kubakozi dorekongo afite list yayo kuburyongo azanayitanga nohejuru akabarebera ibyawa, uri kwisonga ubu ushobora kuba yaranadegrazwe akaba atarabimenya nukuriye imari ariwe DF nabandi kdi ngobararye bari menge, uwohabitegeko atarabona akavuye mu mufuko we yirarire cg aryamire amajanja ndababwiye dore nyakururira hano nibereye sindi mukarere kanyu mwakankuyemo.
Ubundi yagombye kwihangira imirimo nkuko yakunze kujya abibwira abandi.
Iki kigo kimwiyegereje kizi kurambagiza abayobozi beza. Ni umunyamurava, agira ubudacogora butajorwa, icyo arusha benshi ni ukumenya gukorana n’abantu bose neza no kubakoresha atabahutaje akababyaza umusaruro kandi bakorera mu mwuka mwiza . Felicitation Mayor


text:
GISAGARA: BARASABWA KUJYA BATANDUKANYA AMAKURU NYAYO N’IBIHUHA MU RWEGO RW’UMUTEKANO
Mu nama y’umutekano yahuje abayobozi ku nzego z’ibanze, inzego z’umutekano n’abanyamabanga Nshingwabikorwa muri Zone ya Musha, Mamba, Save na Gikonko, bongeye gusabwa kujya bahana hana amakuru ariko kandi bakamenya gutandukanya amakuru y’ukuri n’amakuru y’ibihuha kuka akenshi ibihuha biza bigamije nyine guhungabanya umutekano gusenya.
Sylvestre BAGIRE wungirije umuyobozi w’Ingabo muri iyi zone, yatanze ikiganiro kigamije kwerekana ibyakwirindwa n’ibyo bakwibandaho kugira ngo umutekano usugire.  Nk’abayobozi yabasabye gutyaza ubwenge no kumenya icyahungabanya umutekano muri iyi minsi mikuru, kubungabunga umutekano buri munsi, gukora irondo buri joro,no kwandika abashyitsi muri buri mudugudu.
Ibi ngo bikunze kugarukwaho mu nama nyinshi z’umutekano kuko ngo akensi umutekano uhungabanywa no kuba hari kimwe muri ibi cyititaweho uko byakagomye. Muhizi Pascal umwe mu bagize community policing mu murenge wa Save avuga ko abantu babishinzwe bagiye barara irondo uko byateganyijwe, abakuru b’imidugudu nabo bakamenya abashyitsi binjiye mu midugudu yabo byajya byoroha kumenya icyahungabanyije umutekano igihe bibaye.
Asoza ijambo rye yasabye abaturage muri rusange kugira amakenga y’ibyo bashobora kubona bitari bisanzwe nk’abantu baza basaba akazi kadasaba ubumenyi, inzererezi, abigira abafite ubumuga bwo mu mutwe n’abavuga ibihuha bigira abahanuzi n’ibindi bisa n’ibo byose. Avuga ko hari aho byagiye bigaragara mu tundi duce aho abantu baza bashuka abandi nyuma bakabiba cyangwa bakabagirira nabi. Yabasabye ko bajya bahita babimenyesha inzego z’umutekano mu tugari aho batuye abo bantu bagakurikiranwa hakamenyekana ikibagenza mu by’ukuri.


text:
KANDA HANO UREBE VIDEO
Bitewe n’urupfu rutunguranye rwa Mowzey Radio waririmbanaga na Weasel muri Good Life, abajyanama ba Good Life bakoze inama bemeza ko umuvandimwe wa Weasel, Pallaso ariwe ugiye kuba asimbuye Radio mu itsinda.
Mu byagombagwa kwigwaho mu nama yabaye ejo hashize, harimo kwanzura niba itsinda Good Life riri buhagarare, kuba hakongerwamo undi muririmbyi ndetse no kuba Weasel ashobora gukomeza muzika ku giti cye, bakanigira hamwe uburyo imishinga iritsinda ryari rifite mu nzu zitunganya umuziki izashyirwa hanze ndetse n’uburyo ibitaramo bari baratumiwemo bizakorwa.
N’ubwo imyanzuro yafatiwe mu nama y’ejo itashyizwe hanze kuburyo bweruye, amakuru atangazwa na bigeye.ug yo mu gihugu cya Uganda aremeza ko murumuna wa Weasel ariwe Pallaso agiye kujya afasha uyu muhanzi kurubyiniro mu rwego rwo kuziba icyuho cya Radio witabye Imana.
Richard [email protected]


text:
waba warubatse cyangwa utarubaka ibi birakureba bakobwa nimwe mbwira
ndumumama wabana babiri ntuye Kigali ariko ntamugabo mfite.
mumyaka itandatu ishize nakundanye numusore wumukire cyane yarankundaga cyane yampaga icyo ncaka cyose. yavaga kukazi agaturiza aho nabaga kwa mukuru wanjye inyamirambo, akansohokana akangurira buri kimwe nkeneye ariko njye sinamukundaga ahubwo nakunda amafaranga ye, twakomeje gukundana ansaba ko twabana ndabyemera kubera ifaranga.
twakoze ubukwe bwakataraboneka kuburyo Kigali yose yabutangariraga kubera uburyo bwari bumeze mo.
twarabanye tubyarana abana babiri umukobwa n’umuhungu beza. umugabo wanjye yarankunda cyane kuko ntakintu naburaga cyangwa ngo nkifuze narimfite imodoka ebyiri nagendagamo, ariko kubera ntamukundaga ahubwo nikundira ibintu bye natangiye kumwiyenzaho ncaka uburyo twatandukana tukagabana kuko twari twarasezeranye ivanga mutungo, natangiye gutaha amajoro nasinze ariko kuko yankundaga cyane yarabyihanganiraga ahubwo akanjyana kuryama akankuramo inkweto yarangiza akandyamisha kandi arinjye wagakwiye kubimukorera ariko kubera gahunda narimfite nkabyirengagiza. mbonye ko ntaho bimukora natahanye nikigabo kandi nzineza ko umugabo wanjye agiye gutaha, yaraje aradufata biramubabaza kuberako ntacyo namuburanye, yansabye kumusaba imbabazi ndabyanga kuko nari niteguye kujyana imitungo ntavunikiye,
twagiye gusaba gatanya badutegeka kugabana nkuko nari mbyiteguye,
icyambabaje kikanancavuza nkifuza gusaba imbabazi bitagikunze nuko nasanze ari amazu, amamodoka, ubucuruzi bwose, noneho ninzu twari dutuyemo byose byari bibaruye kuri bakurube na barumuna be ntanakimwe cyari kimuriho .
nararize ndicuza ariko byari byarangiye ubwo natwaye ibyari biri munzu bimwe nabimwe hamwe namasafuriya twatekeragamo. natangiye ubuzima bungoye umuryango wanjye uranyanga mpinduka kivume ahantu hose ubu ntunzwe no gutegereza utwo ampa burikwezi two kurera abana be ubwo nibuzuza imyaka irindwi nzatubura natwo. bakobwa muteganya kubaka urugo mukunde byimazeyo ababakunda kuko nimukunda ibintu muzabibura mubure nabakunzi banyu babakunda byukuri.


text:
Aba bamotari bavuga ko bashakishije imiryango ya bagenzi babo bahoze bakorana bafasha itatu muri yo mu gikorwa cyabaye kuri uyu wa Gatanu, tariki ya 16 Nzeri 2016.
Ubuyobozi bw’Ihuriro UCMR (Union des Coopératives des Motars Rusizi) mu miryango itatu bateye inkunga, umwe yashyikirijwe amabati 30, undi ahabwa amafaranga ibihumbi ijana y’igishoro, boroza n’umubyeyi inka ifite agaciro k’ibihumbi 200.
Umuyobozi w’Ihuriro ry’amakoperative, Mahoro François Xavier avuga ko iki gikorwa bagikoze mu rwego rwo gufasha imiryango y’abari abamotari bagenzi babo bazize uko baremwe.
Ati “Kuri uyu munsi dukoze igikorwa cyo kuremera imiryango itatu, mu rwego rwo gufasha abababaye duhereye ku miryango y’abari abamotari. Twagakwiriye kuba dukorana na bo kugera uyu munsi, ariko batuvuyemo bahorwa uko baremwe ndetse n’uko basa.”
Abafite abagabo bakoraga umwuga w’ubumotari n’ababyeyi babo mbere ya Jenoside yakorewe Abatutsi bishimiye ibyo bagejejweho, bavuga ko inkunga bahawe hari aho igiye kubakura.
Mukantabana Béatrice yagize ati “Umugabo wanjye yarahagurukaga akajya gushaka imibereho ariko nyuma yaho bamwishe muri Jenoside najyaga gushaka ubuzima bikanga, rimwe na rimwe ngahingira umuturage akampa amafaranga ngatunga abana. Iyi nka bampaye izamfasha kubona ifumbire, urumva ko umusaruro uziyongera,n’ibyara tuzabasha kubona amata.”
Uzamushaka Domitilla, umukecuru uri mu kigero cy’imyaka 70 yunzemo ati “Wenda nk’uwo mwana yari kunyubakira kera ariko baramwica, none imvura yatunyagiraga kuko inzu twabagamo iva ndetse iranashaje. Aba bantu bakoze igikorwa cy’indashyikirwa. Kandi nizeye ko Imana izamfasha mbone ibiti nsakaze ariya mabati.”
Uwamahoro Florence wahawe igishoro cy’amafaranga ibihumbi 100 yo gucuruza, yavuze ko agiye gukora ubucuruzi bw’inkweto agahagarika gucuruza amata muri Repubulika Iharanira Demokarasi ya Congo kuko ngo nta nyungu yabibonagamo.
Umunyamabanga Nshingwabikorwa w’Umurenge wa Kamembe, iri huriro ry’abamotari rikoreramo, Ntivuguruza Gervais yemeza ko hakigaragara abarokotse Jenoside bagifite ibibazo by’imibereho n’ubumuga ariko iyo habonetse abaterankunga nk’iri huriro aba ari ingenzi kuri bo kuko bibagabanyiriza ibibazo.
Iyi nkunga yose yatanzwe ifite agaciro k’amafaranga y’u Rwanda ibihumbi 450 yavuye mu banyamuryango 1200 bagize Ihuriro ry’amakoperative y’abamotari bakorera mu Karere ka Rusizi.


text:
Miss Uwase Hirwa Honorine wamamaye ku izina ry’Igisabo yahagurutse mu Rwanda kuri uyu wa Gatandatu tariki ya 07 Ukwakira 2017 yerekeza mu gihugu cya Philippines aho yitabiriye irushanwa rya Miss Earth 2017 akaba agiye ahagarariye u Rwanda muri aya marushanwa.
Uwase Hirwa Honorine uzwi nka “Igisabo” yari mu bakobwa 15 bahataniye ikamba rya Nyampinga w’u Rwanda. Miss Earth yitabiriye yatangiye mu 2001 rifite intego yo kwifashisha ba Nyampinga bazwi mu bijyanye n’imyidagaduro mu buvugizi no guteza imbere urwego rw’ibidukikije.
Uwase w’imyaka 21 y’amavuko giye guhatana n’abandi bakobwa bagera kuri 90 bazaturuka bindi bihugu, Iri rushanwa byitezwe ko rizasozwa tariki 4 Ugushyingo 2017.Nta mukobwa wigeze aserukira u Rwanda muri aya marushanwa kuko mu 2015 hagombaga kujyayo Miss Urwibutso Erica havukamo ibibazo byaturutse mu bateguraga iryo rushanwa mu Rwanda.
Uwase Hirwa Honorine yegukanye ikamba rya Miss Popularity,yamamaye ku izina ry’Igisabo biturutse ku magambo yavuze ubwo yitabiraga ijonjora rya ba Nyampinga bagombaga guhagararira Intara y’Iburengerazuba muri Miss Rwanda 2017.
Ubwo yari ari imbere y’akanama nkemurampaka kari gashinzwe guhitamo uwegukana ikamba , yasobanuye uko umunyarwandakazi nyawe aba ateye maze agira ati “Umunyarwandakazi ni uteye nk’igisabo.”
Kuva ubwo iyo mvugo yahise yamamara itizwa umurindi n’imbuga nkoranyambaga, nawe agukunda kwifotoza anashimangira ko ibyo yavuze ari uko ateye nk’igisabo.
AMAFOTO/Inyarwanda.com


text:
Kuva muri 2013, igishanga cya Mushimba gihuriweho n’imirenge ya Gacurabwenge na Musambira mu Karere ka Kamonyi cyahingwagamo imyaka inyuranye, cyaratunganyijwe; abagihinga batangira guhingamo umuceri.
Kuvugurura ubuhinzi muri iki gishanga byabanje kugora abagihingagamo kuko ku ikubitiro umuceri utatanze umusaruro mwiza. Cyakora nyuma y’imyaka 3 bawuhinga batangaza ko bamenye uburyo bwo kuwitaho, kuri ubu bakaba bishimira umusaruro bakuramo.
By’umwihariko, barashima ko bafite isoko kandi bagahabwa umuceri wo kurya, abana babo bakaba batakiwurarikira.
Mukazuzi Marceline, wo mu Kagari ka Buhoro mu Murenge wa Musambira, agira ati “Nubwo ntarabasha gukorera umurima wanjye neza ngo mbone umusaruro mwinshi, ariko iyo ncyuye ibiro 20 byo kurya nkuye mu musaruro, abana barishima”.
Umusaruro w’umuceri ntiwabaye igisubizo ku mafunguro gusa, ahubwo abahinzi bishimira ko koperative ibafasha gukemura ibibazo byo mu ngo zabo bikenera amafaranga nko kwishyura umusanzu w’ubwisungane mu kwivuza no kurihira abana amashuri.
Agereranyije n’ibindi bihingwa yahingaga mu gishanga, umusaza Ntamuhanga Francois, ahamya ko guhinga umuceri byahinduye imibereho y’umuryango we.
Ati “Nk’ubu nejeje ibilo bisaga 700, bazampa umuceri wo kurya ungana na kilo 100, bangurije aya mituweri, kandi nta kibazo cy’amafaranga nagira”.
Umuceri uhingwa kabiri mu mwaka. Nyetera Paul, Umukuru w’Umudugudu wa Mushimba iki gishanga giherereyemo ahamya ko ubuhinzi bw’umuceri bwafashije abaturage kuva mu bukene.
Aragira ati “ Muri iki gishanga hahingamo abaturage banjye 467. Abo bose nta kibazo cy’imibereho mibi tukibabonaho kubera gutunga amafaranga. N’abahoze mu cyiciro cya mbere bakivuyemo kubera amafaranga bakura mu muceri”.
Umusaruro ugurwa n’uruganda rwa Mukunguri Rice Promotion. Nyuma yo kuwutonora umuhinzi ahabwa uwo kurya ungana na 20% by’umusaruro yejeje, 10% rikagenerwa ibikorwa bya Koperative, naho usigaye ukagurwa n’uruganda kuri 240 frw ku kilo cy’umuceri udatonoye.


text:
J.Walkers n’itsinda rigizwe n’urubyiruko rw’abanyeshuri biga mumashuri yisumbuye ndetse na kaminuza, rikaba rimaze imyaka igera kuri 3 ritangiye ,imwe muntego urwo rubyiruko rufite ni ukwamamaza Kristo binyuze mugutegura ibitaramo,kurino nshuro bakaba bateguye igitaramo bise”Wabanye natwe”igitaramo kizarangwa no gushima Imana.
Igitaramo “Wabanye natwe” kizaba taliki ya 06/01/2017 n’igitaramo kigamije gushima Imana bagitegura bakaba barishingikirije mugitabo cy’abefeso 5:19-20,kizitabirwa n’umuryango wa Gisubizo (Gisubizo ministries),umuhanzi Arsene Tuyi ndetse n’itsinda rihimbaza Imana rikoresheje ingingo ariryo Shekinha drama Team Kimisagara,mugihe umuvugabutumwa azaba ari Rev.Canon Rutayisire Antoine.
Iki gitaramo gitenganyijwe kuzabera Healing Center Remera inyuma ya Gare guhera i saa cyenda n’igice kugeza i saa mbiri z’umugoroba kuwa gatanu w’italiki ya 06/01/2017 kwinjira bikaba ari ubuntu .
N.A/urugero.rw


text:
Papa Francis akoze izi mpinduka, mu gihe Kiliziya Gatolika iri gusoza Umwaka wa Yubile y’Impuhwe z’Imana.
Nk’uko Reuters yabitangaje, mu ibaruwa Papa Francis yanditse, yasobanuye ko yashakaga “gushimangira mu buryo bwose bushoboka ko gukuramo inda ari icyaha gikomeye kuko cyica ubuzima bw’inzirakarengane ariko ko nta cyaha na kimwe kitarebwa n’impuhwe z’Imana ngo zigihanagure, mu gihe kiri ku mutima wicuza kandi ukeneye kongera kwiyunga n’Imana.”
Papa Francis yaherukaga guha abapadiri ubwo bubasha by’igihe gito muri uyu Umwaka Mutagatifu, kuva kuwa 8 Ukuboza 2015 kugeza kuwa 20 Ugushyingo, ariko ijambo rye kuri uyu wa Mbere rirerekana ko ari igikorwa gishobora kubaho igihe cyose azaba akiri Papa.
Ati "Ku bw’ibyo mpaye abapadiri bose, mu nshingano bafite, ububasha bwo kubabarira abakoze icyaha cyo gukuramo inda ku bushake. Igihe nari nagennye cyarebaga n’Umwaka Mutagatifu Udasanzwe kirongerewe…”
Muri Kiliziya Gatolika, gukuramo inda ku bushake ni icyaha ndengakamere cyashoboraga gutuma umuntu wagikoze cyangwa akagikorera undi ahita ahezwa muri kiliziya.
Mu gihe gishize, musenyeri wenyine cyangwa undi muntu wahawe inshingano na Kiliziya, niwe wari ufite ububasha bwo gutanga imbabazi ku cyaha cyo gukuramo inda, akaba yanakuraho igihano cyo guhezwa muri kiliziya.
Gusa izi nshingano hari bimwe mu bihugu byateye imbere byari byaramaze kuziha abapadiri muri paruwasi zitandukanye nko muri Leta Zunze Ubumwe za Amerika n’u Bwongereza, ariko imigirire rusange yari uko ari ububasha bwa Musenyeri.


text:
Urubyiruko ngo rukeneye ubuvugizi buhamye
Urubyiruko rwo mu karere ka Burera ruhamya ko rwizeye ubuvugizi buhamye binyuze mu bo rwitoreye bazaruhagararira mu buyobozi.
Uru rubyiruko rutangaza ko ubuvugizi buhamye aricyo kintu cy’ibanze rubura. Kuko ngo rwagiraga ikibazo ntirubone aho rukibariza nyamara hasanzwe hariho abaruhagarariye mu mirenge.
Tariki ya 08 Gashyantare 2016 nibwo urubyiruko narwo rwitoreye abaruhagararira mu nzego z’ubuyobozi. Urubyiruko ruhamya ko abo rwatoye rubaziho ubunyangamugayo kuburyo ngo babizeyeho ubuvugizi buhamye buzatuma babona imirimo bakava mu bukene.
Tuyisenge Leonard agira ati “Icyo twaburaga nk’urubyiruko ni ubuvugizi buhamye…ndumva ibibazo byacu tubonye aho tuzajya tubinyuza, umusingi urabonetse.â€
Akomeza avuga muri rusange ikibazo bakunze guhura nacyo ari icy’ubushomeri. Banabasaba kwishyira hamwe ngo bakore amakoperative bamwe bakabura aho bahera kuko usanga hari abadasobanukiwe n’urwego rw’urubyiruko.
Nduwayezu Faustin we avuga ko, nk’aho atuye mu murenge wa Cyanika, wasangaga bamwe mu bayobozi b’urubyiruko ntacyo bakora bigatuma urubyiruko rukomeza kuba mu bukene.
Agira ati “Twasangaga abayobozi bamwe badakora, bamwe tutabazi…ugasanga ni nk’umwe uri gukora, ugasanga bamwe bagenda bivanga mu bintu badashinzwe.†Akomeza avuga ko abo batoye babazi kandi babaziho ubunyangamugayo.
Nubwo uru rubyiruko rutangaza ibi ariko Twizerimana Clementine, uhagarariye inama y’igihugu y’urubyiruko mu karere ka Burera, ahamya ko hari urubyiruko rutandukanye rwatangiye kwiteza imbere biturutse ku buvugizi rukorerwa.
Agira ati “…hari nkaho dufite koperative ikora imitobe, hari aho dufite koperative ikora ibintu byo mu migano: imitako, utuntu two mu nzu, udukoresho two kumeza,…â€
Akomeza avuga ko buri mwaka batera inkuru amakoperative y’urubyiruko yagaragaje imishinga myiza.
Ikindi ni uko urubyiruko rwo mu karere ka Burera rwafunguriwe ikigo cy’urubyiruko kiri mu murenge wa Bungwe, rwigiramo ibintu bitandukanye. Rukaba rugiye no gufungurirwa agakiriro kari mu murenge wa Rugarama, ruzigiramo imyuga itandukanye.
Akarere ka Burera kagizwe ahanini n’urubyiruko. Kuburyo mu baturage bose batuye ako karere 60% ari urubyiruko.


text:
Ibi byatangarijwe mu biganiro abahagarariye abafite ubumuga n’ibigo bifite aho bihuriye n’ibikorwaremezo bagiranye ku wa Kabiri, hagamijwe kungurana ibitekerezo no kugenzura uburyo abafite ubumuga boroherezwa gukoresha ibikorwaremezo.
Uyu kandi wari umunsi wa Gatatu mu cyumweru cyahiriwe ibikorwa by’abafite ubumuga cyatangiye ku wa Gatandatu tariki 26 Ugushyingo.
Hagarutswe ku kibazo cy’imodoka usanga zidafite uburyo bworohereza abafite ubumuga kuzigendamo, ku buryo usanga bibabangamiye.
Kuri iki kibazo, Mutabazi avuga ko cyatangiye gushakirwa umuti, ku buryo ngo kuri ubu hari imodoka zatumijwe basabye ko zizaba zifite ubwo buryo, kandi ngo byarakozwe.
Ati "Ubu imodoka ziri gutumizwa zose, twumvikanye ko zigomba kuza zifite aho abamugaye bagomba kwinjirira bakanasohokera, nk’imodoka nshya 50 zatumijwe na RITCO (yahoze ari ONATRACOM), 30 muri zo zizaza zifitemo hahandi n’abafite ubumuga babasha kuzigendamo […] ubwo n’abandi bantu bari kugura imodoka zo gutwara abantu mu buryo bwa rusange nabo niyo mabwiriza bafite."
Avuga kandi ko bakangurira n’abakora imirimo yo kwigisha abantu ibinyabiziga kwibuka kugura ibinyabiziga byorohereza abafite ubumuga kubyiga kimwe n’abandi.
Mutabazi kandi avuga ko bagomba gushyiraho ibisabwa (standard) ku binyabiziga, cyane hagamijwe kwita ku bafite ubumuga, byose avuga ko bizaba byagezweho mu mpera z’umwaka utaha.
Muri iyi nama hanagarutswe ku kibazo cy’inzu ziba zarubatswe kera nta nzira z’abamugaye zifite, bakavuga ko inzira zindi zongerwaho nyuma byitwa kuborohereza hari aho usanga ziba ari iza nyirarureshwa, bityo bakavuga ko bikwiye guhinduka.
Mutabazi avuga ko hashyizweho itsinda ryo kugenzura niba inzu zubakwa zujuje ibisabwa, byose bizunganirwa n’amahugurwa ku bantu b’ingeri zinyuranye.
Yagize ati “Ikibura ni ubumenyi. Usanga abakozi ba Leta bagenda hakazamo abashya, ugasanga abo wahuguye baragiye hajemo abandi batabizi kandi batagomba guhagarika akazi, abafite inshingano zo gutanga uburenganzira bwo kubaka bagomba guhabwa amahugurwa ahagije, bagashishikarizwa kumva ko mu bikorwaremezo batangira uburenganzira bwo kubaka, bagomba kwita ku bikorwa bijyanye n’aho abafite ubumuga bagomba kunyura n’ikoreshwa ry’izo nzu […] Na ba rwiyemezamirimo batandukanye bashinzwe gukora inyigo nabo birabareba.”
Mutabazi akomeza avuga ko Minisiteri y’Ibikorwaremezo, abafite ubumuga n’Ikigo gitsura Ubuziranenge, bagomba gushyiraho ibisabwa mu kubaka byemewe ku rwego mpuzamahanga ku buryo bizorohereza abafite ubumuga baba abo mu Rwanda cyangwa mu mahanga.
Bukebuke Aimable, umuyobozi w’ihuriro ry’abanyamakuru batanga ubuvugizi ku bantu bafite ubumuga wari witabiriye ibyo biganiro, yavuze ko ari ingenzi kuko harebwa imbogamizi abafite ubumuga bahura nazo bikanafatirwa ingamba mu ruhame.


text:
Ube maso ni icyivugo cyiza cyane cy’Abaskuti. Iki cyivugo ndetse gikomoka ku izina rya Baden-Powell. Koko rero, inyuguti zitangira izina rye, yarigize icyivugo cye “Be Prepared” - Ube maso. Dore icyo B-P abivugaho:
“Ibyo bivuze ko mugomba guhora roho n’umubiri byiteguye gukora icyo mushinzwe. Mwiteguye ku bijyanye na roho: kuko kuko muzaba mwarihaye ubwanyu amabwiriza abashoboza kumvira itegeko iryo ari ryo ryose, kandi na none muzabe mwatekereje mbere y’igihe ingorane n’impanuka mushobora guhura nabyo; bityo igihe ibyo bibagwiriye muzabe muzi icyo mukwiye gukora kandi mwiteguye kugikora. Mwiteguye mu buryo bw’umubiri, kuko muzaba mufite imbaraga, mushabutse, kandi mushobora gukorera igihe icyo musabwe gukora kandi muzagikore.” (Baden Powell)
Iki cyivugo gisaba ko umuskuti agomba kurangwa n’indangagaciro nyinshi:
Umuskuti yiteguye gukora umwitozo, ariko yiteguye na none gusana, gufasha no gutabara igihe cyose ahuye n’ababikeneye.
Ntawe utanga icyo adafite. Ntibihagije gusa kugira ubushake, ntaho wagera. Umuskuti udafite ubumenyi n’ubushobozi, ntagire ubuhanga, … ntibihura n’icyo cyivugo! Bityo rero ugomba kugira ubumenyi n’ubuhanga kugira ngo ube umuskuti ushoboye mu bintu byinshi bitandukanye ku buryo bwose bushoboka.
Kugira ngo ubushobozi bw’umuskuti bugirire abandi akamaro, agomba kumenya kwitegereza ibyo abandi bakeneye maze agahita afata icyemezo cyo gukora igikwiye…
Muri make, kuba maso, ntibishoboka ureberera gusa cyangwa se kutagira icyo ukora. Umuskuti agomba guhora yiteguye igihe cyose mu buzima no mu bintu byose.
Byanditswe : tariki ya 22 Werurwe 2017 saa 16:04:08, ubu
, : 667
Uwabitangaje : Robert Makuta


text:
Vous êtes ici
Niko Bahoze
Catégorie:
Muri iki gitabo harimo twinshi
Harimo amagara n'Imana iyagena
Harimo kurya, kuryama no kwibohora
Harimo imyuga gakondo n'ibikoresho
Harimo imyifatire mu buzima mbonezamubano
Bugana kubana, gusabana, urugo n'ubushyitsi
Harimo imigirire mu itumanaho no kuvugana
Harimo ibyo bemera ku rushako no ku rubyaro
Harimo ingeso n'imiziririzo
Harimo imyifatire ku kwicara no gutura
Harimo imitekerereze ku ngiro zo mu buzima
Nko kugenda, kubona no kwumva
Ku bizazane no ku by'isi n'iminsi
Harimo uko bitwara ku muruho n'ibyago
Ndetse no gushyingura uwigendeye
Ndetse n'ukwabo bemera Imana
Mbese harimo ibirebana n'ibi bibazo rukomatanyo
Froduald Harelimana atuye i Saint Louis, Missouri (USA). Afite impamyabusho-bozi ihanitse (PhD) mu by’uburezi. Dore bimwe mu bitabo yanditse : Nkurahurire ku muco (1977) ; Horana Ijambo (2002) ; Nkuzimanire (2012) ; Bihige (2012) ; Bita ukwabo (2015) ; Urumenyintyoza (2017).


text:
AMAYERI Y’IHENE AYIKIZA KURIBWA N’IMPYISI
Habayeho ihene ibyara abana benshi, bamaze gukura ijyana nabo kurisha. Imvura izakugwa, ihene ziri mu rwuri, zijya kwugama mu gikuku. Zihageze zihasanga impyisi ihabunze kuko yari irwaye ibinyoro. Izikubise amaso iti : murakaza mboga zizanye. Inzara yari yanyishe kuko iyirwara yanjye yambujije kujya kwihahira.
Nyina imaze kumva ayo magambo y’impyisi yicira abana bayo ikijisho iti: turashize. Iti ariko muze kuntega amatwi ndababwira uko tubikika. Nuko nyina w’abana abwira impyisi ati : ese mukecuru, warwaye iki ? Impyisi iti mwana w’umukobwa, natewe n’ishyano ry’ibinyoro mbura ujya kunshakira umuti. Ihene iti : noneho ndaje, kandi uwo muti ndawuzi iwacu urahaba witwa mperezayo. Ngiye kwohereza umwana ajye kuwukuzanira. Impyisi iti: waba ugize neza. Ihene yohereza abana bayo babiri iti: nimugende muce umuti wa mperezayo. Ihene zirataha ntizagaruka. Bitinze yohereza indi iyibwira iti: ba bana barangaye, wowe nyaruka ujye guca umuti wa mberezayo. Uko ihene yohereza izayo, ikazibwira ityo, zose ziragenda zisubira imuhira. Noneho nyina w’ihene ibwira impyisi iti: nigiriyeyo njye kureba aho abana natumye baheze, ibyabana ntawabimenya. Nuko ihene iragenda nayo irahera. Ubwo impyisi yari itegereje ko ziterana zose ngo izirye. Ihene zose ziyicika zityo ku mayeri yo kujya gushaka umuti wa mperezayo. Impyisi ntiyumva ko mperezayo ari amarenga yo kugenda ugahera. Impyisi yarategereje imaze guhebura imenyako bayibeshye. Iribwira iti : buretse nkire ibi biburagasani by’ibinyoro, nazo za mvunamuheto z’ihene tuzatinda tubonane.
Amaherezo impyisi imaze gukira, ijya kuzishakira mu ngo. Igira Imana itungukira ku rugo rwa za hene isanga ziziritse ku kigega. Irazibwira iti: nkaha ni he ? Murambeshya iki kandi ! Nyina w’ihene iratanguranwa ibwira impyisi iti: turabonanye koko. Ariko abagabo iyo bajya kurwana barabanza bakivuga, cyo ngaho twembi twivuge. Ihene irabanza irahebeba, irangije iti : ngaho nawe ivuge. Nuko warumpyisi ireba hejuru, ifungura urwasaya rwayo, irahuma. Abantu bumvise impyisi ihuma, baza biruka, bayihurizaho amacumu, barayica. Nyina w’ihene iravuga iti : kagwe uwabusa, turagukize. Nuko abana bayo barayegera zitamba ineza.


text:
Ibibazo bitanu biba mu ngo hafi ya zose
Ibi ni ibintu 5 bikunze kuba mu ngo bikabangamira kugubwa neza mu rugo iyo abahuye nabyo batamenye uko babyitwaramo neza. Ingo zose zihangana na byibura kimwe muri byo cyangwa se byinshi, haba bakibana cyangwa se bamaranye imiinsi. Bikaba ari byiza ko abagiye gushakana baba babizi baranaganiriye uko babyitwaramo.
Ibyo bintu ni ibi :
Kudahuza : buri bantu babiri babana bagomba kumenya uko bahuza kuko baba bafite imyumvire, uburere n’amateka atandukanye. Bisaba kubikorera kugirango bagera ku rwego bumvikana neza.
Imirebere y’isi : nabyo ni ngombwa kubimenya no kubivuga mbere kuko umwe ashobora kuba ashaka kuba mu kindi gihugu, undi atabishaka cyangwa se umwe ashaka inzu undi ashaka imodoka bikaba byatera amakimbirane. hano bisaba kp abantu bataganzwa n’isi ngo bashake kwigana abandi
Ibintu biba bitunguranye : uburwayi bw’umwe mu bashakanye cyangwa kurwaza umwana, ibyago bindi, ubushomeri, kubura urubyaro n’ibindi byaza bitateguwe.
Kurutisha urugo indi gahunda urugo ntirwitabweho : ibi bishobora guterwa n’ingeso mbi umwe mu bashakanye agira nko gusinda, guca inyuma,… cyangwa se gutwarwa igitugu n’ikindi kintu yaba akazi, incuti, n’ibindi umuntu aba atabasha kwigobotora bimutwara umwanya urenze ukwiriye ku buryo haza ikibazo mu rugo
Kwikunda : aha bigaragara buri wese mu bashakanye adashaka kwitangira mugenzi we ,buriwese akaba nyamwigendaho.
Birashoboka ko urugo rwaca muri bimwe muri ibi bibazo kandi rugasigara rwemye, gusa bisaba kubikorera no kuba abashakanye bafite urufatiro rukomeye rw ‘urugo rwabo.
Byavuye mu nyigisho za Mary Kamanzi
photo : Internet
Ibitekerezo byanyu
-
Hari n’ikindi kijya kigorana mu ngo nyinshi mu Rwanda, imiryango y’abugufi. Abashakanye iyo batabyitwayemo neza urugo rubamo impagarara kubera imiryango kandi bitari ngombwa. Umwe agashaka ko abavandimwe be babana mu rugo undi atabishaka cg bahagera bakihuza umwe mu bashakanye akibura. Nzi umugabo wataye urugo kubera ko umugore yazanye bakuru be n’abana babo murugo umugabo yajya ataha akabura umwanya murugo rwe birangira arutaye (sinashyigikiye icyemezo yafashe cyo guta urugo, kuko yarakwiye kuganira n’umugore yakwanga kumva agafata icyemezo nk’umugabo agasezerera abo bantu byaba ngombwa akabemerera ubufasha hanyuma agasiga asana iby’urugo rwe). Nzi umukecuru utaremeraga ko abakobwa be bajya kuba kwa musaza wabo wubatse kugirango badakomeza kumwizirikaho agaciro k’umugore we kakaburizwamo bakamusenyera (yambereye urugero rwiza, ababyeyi bakuru bakwiriye kubera maso ingo nshya bakazirinda icyatuma zihungabana). Ni byiza ko abashakanye bumvikana uko bazakomeza kubana n’imiryango bavukamo mu buryo bunoze butabangamiye urugo rwabo.
-
Iyu mugore uri ku ifoto nizere ko Atari umunyarwandakazi kuko gutinyuka gutunga urutoki umugabo kuriya nu ukumwubahuka birenze. Kuvugira hejuru no kuvugana nabi kubera umujinya birashyika ariko kumutunga urutoki kuriya kimwe no kumubwira amagambo amukomeretsa, amupfobya no kumutuka kirazi tujye tubyirinda kuko birasenya ntibyubaka.
-
Ikibazo cy’imiryango dushakamo byo ni hake mu ngo utazagisanga aho ni naho akenshi abenshi baba bifuza gushaka umuntu udafite umuryango munini kuko akenshi usanga kubijera ari ikibazo kuri benshi. Urugero twese tuzi ibyabaye mu gihugu cyacu aho usanga nk’umusore cyangwa umukobwa ariwe wasigaranye abasigaye, uwo muntu iyo ashatse rero ba bantu yarebereraga baba ikibazo cyane iyo umwe mu bashakanye aba atumva ko batandukana. Imana ijye idufasha iduhe ubwenge bwo kubaka ingo nziza naho kubwacu twenyine ntitwakwishoboza.
Murakoze
-
Jye mbona kubaka urugo ari kaminuza yikirenga kandi ababishobora ni abanyamugisha rwose. Ibibazo biri mungo nibyinshi cyane gusa ahanini mbona biterwa nimyunvire itandukanye nuburyo bigoranye guhuza iyo myunvire (Different world views). Iyo muhuje imyunvire mungeso zanyu, kubaka birashoboka niyompanvu uzasanga hari ingo zabasinzi zikomeye, usange hari ingo zabatunze imiryango myinshi zikomeye, usange hari ingo zabazungu nabirabura zikomeye nizindi. Kurundi ruhande, kubera kudahuza imyunvire, uzasanga izo ngo zose navugaga hari izisenyuka nkuko hari ningo zabanyamaddini zisenyuka, nkuko hari ingo za jeuner marrier batagira umuntu numwe zisenyuka, nkuko hari ningo zabakire zisenyuka. Icyafasha abantu nicyabaha ubushobozi bwo guhuza imyunvire buri akagerageza kunva mugenzi we kandi akamenya ko hari ibyo atandukaniraho nundi. Ingo namayobera akomeye ibiyasenya nibintu bikomeye kumuntu kugiti cye ariko nini bintu byoroshye bitewe nimyunvire yaburi muntu. Abasore mujye mwishimira ubusore bwanyu iminsi mibi itaraza ariko mujye muteganya ko niyo minsi mibi yabajyeraho bityo bibahe imbaraga zo kwiyubaka nokuzashobora kubaka urugo rwanyu neza.
-
-
-


text:
Kwizera Marie Claire, umugore wa Pasiteri Hakizimana Stephen, benshi bazi nk’umuhanuzi muri itorero rya Pentekote mu Rwanda (ADEPR), aremera ko ibyo umugabo we amuvugaho byo kurara muri za lodge ari kumwe n’abandi bagabo ari byo.
Kugeza magingo aya, uyu mugore ntabwo abana n’umugabo we nyuma y’amakimbirane bagiranye hagati yabo amaze imyaka. Umwaka ushize nibwo Pasiteri Hakizimana yafunzwe ashinjwa guhoza uyu mugore we ku nkeke ndetse no gukubitira Nyirabukwe mu rusengero, nyuma yaje kuba umwere arafungurwa.
Umugore yaje kwifuza ko batandukana ariko umugabo we kugeza n’uyu munsi ntabwo yari yabyemera.
Pasiteri Hakizimana avuga ko ashengurwa n’amafoto ndetse n’amajwi umugore we yamwoherereje amubwira ko nubwo batakibana,afite abandi bagabo bamushimisha, bararana mu byumba bikodeshwa (Lodge) ari nako bamumwibagiza.
Mu kiganiro yagiranye na Ibyishimo.com, Claire Marie Kwizera ntahakana ibyo avugwaho n’umugabo we, ati “Njyewe ndi umunyarwanda, uburenganzira ndabufite bwo kujya aho nshaka, kuvugana n’uwo nshaka ndetse no kurengera uburenganzira bwanjye, ibyo arimo avuga nanjye ndabyiteguye kuko yampaye amajwi menshi ambwira ko ngo agiye gushyira amafoto yanjye hanze nambaye ubusa ngo ayashyire hanze ngo ajye avuga ko ari ayo namwoherereje.”
Yakomeje agira ati “Njyewe namwoherereje ijwi ndamubwira nti ndamaze, nti ibyo urimo kuvuga ko nkora byose ndamaze, ndamaze, ndamaze!!!! Nabimubwiye pe! Nabimubwiye nti aho ngaho arimo kumbwira ko ndi kuri za Lodge hose ndahari, ndamubwira nti ndahari, ndahari!! Byose nabimubwira gutyo!…Njyewe nta n’icyo binambwiye kuba nabimubwiye, ni ubushake bwanjye kuyimwoherereza kuko ibyo ntacyo bivuze!!
Pasiteri Hakizimana avuga ko uyu mugore we amwoherereza ubutumwa amutuka, ari nako anamwandikira kuri whatsapp amuha amafoto yambaye ubusa ari nako amwoherereza n’abandi bagabo baba bari kumwe mu munezero.
Ubu ni bumwe mu butumwa ngo uyu mugore yoherereje umugabo we. ati “Reka nze mpaguruke duhangane wa ngegera we! Bikurye, bikurye, bikurye, twifotoje turi ku mazi, turi muri Lodge ahantu hose, twari duhari”.
Hakizimana Stephen na M.Claire basezeraniye mu Rwanda mu itorero ADEPR, nyuma bajya kubana muri Uganda, ubu bakaba bamaze imyaka ibiri bagarutse mu Rwanda ariko umwe aba ukwe.
Pasiteri Hakizimana Stephen
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho
baseserana,bahamije kandi bemeranwa ko bazatandukanywa ni urupfu.none impfu zibaye nyinshi baratandukanye.Bagabo cyangwa bakobwa,mwirinde ku ba urupfu.kuko iyo ufashe umwanzuro wogutandukanya umugabo n’umugore uba wabaye rwo peee! twirinde
Birababaje. Ariko si uko intambara y’umuntu w’Imana irwanwa. Si ukuvuga ahubwo ni ugusenga. Satani ntatsindishwa amagambo, ahubwo ni ukuzenguruka inkike bucece uhanganye na satani kuko niwe uteza ibyo byose. Uziko umukristo warwanye intambara nabi atukisha itorero. Pst rero, hindura ingamba zo kurwana uru rugamba.
ubundi se Pasteur afite kibazo ko numva ariwe ubyitera niba batabana, nuko bananiranwe none ninde wamushinze kumugendaho niba atakiri umugabo we yamubuza ate kujya no gukora ibyashatse namureke, ashake, undi cyangwa areke abagore kuko naguma, kumugendaho azamusaza
WIHANGANE BARAGOYE MY FRIEND!!
Uyu Pastor ngo ni umuhanuzi?Usanga muli iki gihe amadini menshi avuga ngo afite Abahanuzi.Babwira abantu ngo "imana yanyeretse ko ugiye gukira,ugiye kubona Fiyanse,etc..."Ibyo ntabwo ari ubuhanuzi kuko n’Abapfumu niko babwira abantu.Babyita Prosperity Ministry.Abahanuzi nyakuri b’imana (Daniel,Yesaya,Mika,etc...),bahanuraga ibintu bifitiye akamaro isi yose,kandi bikaba.Urugero,bahanuye ko YESU azaza ku isi,agapfa kugirango abantu bose bumvira imana,bazabone ubuzima bw’iteka (Yohana 3:16).Aba biyita abahanuzi,ni imitwe gusa yo kwiyemera.Urugero,Gitwaza yahanuye ko mu kwezi kwa cumi 2017,izuba n’inyenyeri byali kwijima.Nyamara ntabyabaye!!!
@Francois, usome neza iyi nkuru urasanga Past. Hakizimana ataranze umugore ahubwo umugore ayaramwanze. Satani ni uko akora, ni umwanzi w’ ibyiza niyo mpamvu aba ashaka gusenya ingo z’ abakozi b’ Imana. Ndihanganisha Past. kandi rwose afate ibihe asenge Imana nanjye ndamufasha Imana ishobora byose ntacyo izatwima. Ndizera ko igihe kizagera agasubirana n’ umukunzi akaba n’ umugore bakabana akaramata nk’ uko babihamirije mu ruhame. aho bagabo bashuka Kwizera bakwiye kwisubirayo kuko bibiliya ivuga ko nta mahoro y’ umunyabyaha
Aratega noneho ariko rero wamwumva none niba atabana numugabowe yabingenza gute
Erega iriya mari izakora kuri benshi! ibintu bitagira ishuri ribyigisha ariko buriwese akabimenya!
Uriya n’umugore cga n’umugab? Ntasa n’abagore. 😧Pastor narekure atange gatanya niwe witeza ibitutsi by’umugore wuzuye ubu mayibobo.


text:
Impamvu umubyeyi utwite agomba kurya Watermelon
Kurya watermelon ku mubyeyi utwite ni ingenzi cyane ku buzima bwe bwite no ku buzima bw’umwana uri mu nda,hano hakaba hari impamvu z’ingenzi umugore utwite aba agomba kuyirya nibura inshuro imwe ku munsi.
1.Watermelon ni ibiryo by’umwana uri mu nda ya nyina kuko ikungahaye ku ntungamubiri zitandukanye nka vitamin A,C,B6,potassium na magnesium.Ibi byose bikaba bigira uruhare rukomeye mu gukuza ubwonko bw’umwana.
2. Kurya watermelon kandi ku mugore utwite bigabanya ibyago byo kurwara indwara zibasira umutima n’igifu kuko ifasha mu igogorwa ry’ibiryo.
3. Umubyeyi utwite akarya watermelon nibura buri munsi aba afite amahirwe yo kutarwaragurika cyane cyane indwara zoroheje z’abagore bahorana nko gucika intege n’ibindi kuko isukari n’amazi ya watermelon akiza umunaniro wa hato na hato.
4.Watermelon kandi ni urubuto rwongerera imbaraga umuntu wese ukunda kuyirya cyane cyane ku mugore utwite,kandi bikaba byiza iyo yihase kuyirya mu gihembwe cya gatatu,umwana amaze kuba mukuru n’umubyeyi amaze gusa n’ugira imbaraga nkeya,kubera imyunyu ngugu ibamo imwongerera imbaraga mu mubiri.
5.Kugira umubiri uhehereye n’amazi ahagije mu mubiri ni ngombwa ku mubyeyi utwite kandi amazi ya watermelon agira umumaro nk’uwo kunywa amazi asanzwe ku mubyeyi,bityo ashobora kuyirya no mu kimbo cy’amazi.
Iyi niyo mimaro yo kurya watermelon ku mugore utwite,ni nayo mpamvu aba agomba kuyirya nibura igisate kingana na 1/4 cyayo buri munsi.
Source;elcrema
photo: google


text:
Ngoma: Bashoje ukwezi kwahariwe urubyiruko baremera abatishoboye bacitse ku icumu
Urubyiruko rwo mu karere ka Ngoma rwashoje ukwezi kwaruhariwe ruremera abatishoboye bacitse ku icumu rya Jenoside yakorewe abatutsi mu Rwanda mu 1994 bo mu karere ka Ngoma baboroza inka esheshatu.
Honorable depite Mukobwa Justine wari witabiriye isozwa ry’uku kwezi yashimye uburyo uru rubyiruko rwishyira hamwe rwishakamo ibisubizo byugarije igihugu cyabo.
Abahawe izi nka kuri uyu wa 31/05/2014 bavuze ko bashimishijwe nuko bagiye kwiteza imbere kandi banarushaho kubaho neza banywa amata banafumbira imirima yabo.
Umwe mu bahawe izi nka yagize ati â€Iyi nka izamfasha kwiteza imbere ,noneho ninashyira ifumbire ku nsina ntizampa agatoki? Nzanywa amata ngire ubuzima bwiza kandi ndayakunda cyane.â€
urubyiruko rwari rwitabiriye iyi gahunda rukaba rwaranagize uruhare mu gutanga izi nka zifite agaciro ka milliyoni imwe y’u Rwanda, rwavuze ko rugaya abayobozi babi bakoze Jenoside bityo ko nk’urubyiruko rugomba gutanga icyizere ko itazongera ukundi.
Uhagarariye urubyiruko mu karere ka Ngoma, Byamukama Emmy yagize ati â€Turagaya abayobozi b’icyo gihe ko batakoze nk’abayobozi b’uyu munsi, ahubwo bo batozaga urubyiruko kubaka ibitekerezo bibi byatumye rusenya iki gihugu.â€
Kirenga Providence umuyobozi w’akarere ka Ngoma wungirije ushinzwe imibereho myiza y’abaturage, mu ijambo rye yasabye abahawe izo nka kuzitaho bakazifata neza kugirango zizabashe kubaha umusaruro bazitezeho kandi bazanoroze n’abandi.
Hon depite  mu nteko ishinga amategeko Mukobwa Justine,wari umushyitsi mukuru yavuze ko kuba urubyiruko rwishakamo ibisubizo bigaragaza icyizere cy’ejo hazaza.
Abisobanura yagize ati â€Icya mbere gihari ni uko ibyabaye batabyishimiye, icya kabiri gihari biteguye kubikosora ariko biteguye gufasha na babandi byabayeho kugirango badaheranwa n’agahinda, rero icyizere ni uko ejo ari heza.â€
Uru rubyiruko muri iki gihe cy’ukwezi rwakoze ibikorwa bitandukanye birimo no gukangurirwa kwihangira imirimo ndetse no guharanira kwiteza imbere banarinda ubuzima bwabo indwara zirimo na SIDA.


text:
Gakenke : Gahunda yo gutanga ibyangombwa by’ubutaka iragenda biguruntege
Umwaka urashize gahunda yo gutanga ibyangombwa by’ubutaka itangiye. Mu mirenge 19 igize akarere ka Gakenke, imirenge itandatu ni yo yabonye ibyangombwa by’ubutaka. ukurikije imirenge isigaye, iyo gahunda bigaragara ko igenda buhoro.
Gahunda yo gutanga ibyangombwa by’ubutaka yatangiye mu kwezi kwa gatandatu mu mwaka ushize mu mirenge ya Ruli, Gakenke, Nemba, Kivuruga, Mugunga, Muhondo na Gashenyi. Ikazakomereza mu mirenge 13 isigaye mu minsi iri mbere.
Francine Mukamwiza ushinzwe kubarura ubutaka mu karere, yemeza ko ugutinda gutanga ibyangombwa atari bo byaturutseho kuko ibyangombwa by’ubutaka bituruka ku ntara na bo bakaba bafite inshingano zo kubitanga.
Yongeraho ko iyo gahunda yo gutanga ibyangombwa igenda neza muri rusange, uretse bamwe mu baturage bakenera gutunga ibyangombwa batarishyura amafaranga 1000 yo kubaruza ubutaka n’abandi bataye udupapuro babarujeho ubutaka bagasabwa kujya kuri polisi gusaba icyemezo cyemeza kobataye utwo dupapuro ugasanga birafata igihe.
Ku kibazo cy’ubutaka bufite amakimbirane, umukozi ushinzwe kubarura ubutaka (Land survey and GIS) asobanura ko ubutaka nk’ubwo bwandikwa mu gitabo cy’ubutaka buri mu makimbirane bukazandikwa ku wabutsindiye nyuma yo gukemura amakimbirane.
U Rwanda ruri mu bihugu bikeya ku isi byashoboye kubaruza ubutaka bwarwo mu gihe gitoya, muri afurika rukaba ari rwo rwonyine rwabashije gukora icyop gikorwa, rukaza ku mwanya wa kabiri ku rwego rw’isi nyuma y’Ubuholandi. Abaturage bakaba bishimira icyo gikorwa kuko iyo umaze guhabwa ibyangombwa by’ubutaka bwawe uba ushobora kubutangaho ingwate mu mabanki kugira ngo ubone inguzanyo zo kwiteza imbere.


text:
Umuhanda Musanze-Cyanika watangiye gusanwa
Abakoresha umuhanda Musanze-Cyanika batangaza ko banejejwe no kuba waratangiye gusanwa kuko wari waracitsemo ibinogo bikabangamira ingendo bigateza n’impanuka.
Uwo muhanda wa kaburimbo ureshya n’ibilometero 25, uhuza u Rwanda na Uganda unyuze ku mupaka wa Cyanika, watangiye gusanwa mu Kuboza 2016.
Batangiye kuwusana bahereye mu mujyi wa Musanze. Aho bigaragara ko wangiritse cyane, wacitsemo ibinogo, ibimashini byabugenewe bikuraho kaburimbo yose kugira ngo hazashyirweho indi nshya.
Nsabimana Samuel, umushoferi ukorera mu muhanda Musanze-Cyanika avuga ko kuba uri gusana bizoroshya imihahirane kuko ibinogo birimo bibabangamira kuburyo binateza impanuka.
Agira ati “Iyo utwaye imodoka ukagera ku gisimu (ku kinogo) ubangamira abanyamaguru n’abanyamagare.
Kuko niba upakiye nka toni 10 z’imyaka ukagera ku gisumu hari igihe umunyamaguru yikanga kandi nawe ukareba gukubita imodoka mu gisimu bikakubangamira.”
Mukeshimana Clementine, ukoresha uwo muhanda yateze imodoka itwara abagenzii cyangwa igare, avuga ko kuwusana bizatuma abagenzi bawugendamo batekanye.
Ati “Iyo tugenda mu modoka irahagera ikiceka, ubwo tukabona ijarajaye mu muhanda bikaba aribyo bidutera impanuka abantu bagapfa.
Kandi niyo bampetse ku igare rirahagera ryakwiceka nkarara ndimo kubabara murucenyerero. Kuba barimo kuwukora bizadufasha kugenda neza mu muhanda ntihakunde kubamo impanuka.”
Kabera Olivier, Ikigo cy’igihugu gishinzwe iterambere ry’ubwikorezi (RTDA), asobanura ko ibirimo gukorwa atari kubaka umuhanda mushya.
Agira ati “Hari uburyo bubiri bwo kuwukora, ubu icyo turimo gukora n’ugufata aho tugenda tubona nk’ibinogo cyangwa tubona ko hagiritse cyane tukabivanaho tugashiraho ibindi.
Kugira ngo amakamyo n’imidoka ziceho ntakibazo bitandukanye no kubaka umuhanda mushya.”
Akomeza avuga ko hazasanwa ibirometero 15 bigaragara ko hangiritse kurusha ahandi. Iyo mirimo biteganyijwe ko izarangira muri Mata 2017, itwaye miliyari ebyiri na miliyoni 900RWf.
Umuhanda Musanze-Cyanika uzakorwa bundi bushya
Kabera avuga ko hazabaho igice cyo kubaka umuhanda Musanze-Cyanika kuko inyigo yamaze kurangira. Bazakuraho ibiriho byose kandi banawagure.
Gusa ariko ngo ntibaramenya igihe bizakorerwa kuko bagikomeje gushaka inkunga zikaba zitaraboneka.
Uwo muhanda uzakorwa hagendewe ku nyigo y’umuhanda muremure witwa Cyanika-Musanze-Vunga-Ngororero, ufite ibilometero 79. Bivuze uko uwo muhanda uzakorerwa rimwe aho gukora igice cya Cyanika-Musanze gusa.
Uwo muhanda Cyanika-Musanze-Vunga-Ngororero, nukorwa, uzaba ufite metero indwi z’ubugari, unafite ahagenda abanyamaguru. Biteganyijwe ko uzuzura utwaye abarirwa muri miliyari 60RWf.
Umuhanda Musanze-Cyanika usanwe nyuma y’imyaka irenga ibiri abaturage n’abawukoresha basaba ko usanwa ariko ntibikorwe.


text:
Abakorera ubucuruzi muri uwo murenge babwiye TV1 ko kutagira banki hafi bituma bajya kwishyurira imisoro aho bita “i Nyakabuye”, bikabasaba amafaranga y’urugendo abarirwa mu bihumbi bitandatu kuri moto.
Umwe yagize ati “Dutegesha amafaranga ibihumbi bitandatu hari n’igihe birenga. Imvura iyo yaguye hari igihe dutegesha ibihumbi umunani.”
Undi ati “Kuva hano ku Gasentere ka Muyenzi kugera aho tujya gusora ku rya Gatanu ni amafaranga ibihumbi bitandatu, kugenda no kugaruka. Ubwo rero kugenda njyanye 1000 Frw ngatanga bitandatu sinabishobora ariko wenda mfite umuntu unsoresha akansanga hano nahita nyamuha ntiriwe nkererwa.”
Icyifuzo cy’aba baturage ni uko bashyirirwaho uburyo bubafasha gusorera hafi batagombye gukora urugendo rurerure rubahenda.
Umuyobozi w’Akarere ka Rusizi, Harerimana Frederic, yavuze ko iki kibazo bakizi kandi bagikoreye ubuvugizi.
Yagize ati “Ni ikibazo twebwe turakibona kandi nyine kirasobanutse. Umuturage ashobora gukenera kwishyura imisoro agakora urugendo rw’amasaha abiri n’amaguru cyangwa se akishyura moto amafaranga ibihumbi bitanu kandi agiye kwishyura umusoro w’amafaranga 1500.”
Ubuyobozi bw’aka karere buvuga ko kutagira ibikorwaremezo mu Murenge wa Butare n’uwa Bweyeye bituma iza inyuma mu gutanga imisoro n’amahoro.
Muri iyo mirenge hageze umuriro w’amashanyarazi ariko nta banki n’imwe yari yatangira kuhakorera.


text:
Ingeso yo kwikinisha imaze gufata intera ndende cyane cyane mu rubyiriuko aho usanga bamwe, baba abasore n'inkumi, bikinisha mu gihe batekereje gukora imibonano mpuza-bitsina. Ibi bakabikora batekereza ko bakuramo umunezero nk'uwo mu mibonano.Ubushakashatsi bwakozwe n'abahanga batandukanye bwerekanye ko kwikinisha bigira ingaruka mbi nyinshi cyane cyane ku bwonko bw'uwikinisha, bikaba bishobora gutuma uwikinisha ahinduka mu mitekerezeze ndetse bikaba byanatera imikorere mibi y'ubwonko.
Ingaruka mbi zikomeye kandi ni uko bigabanya ibyishimo mu gihe cyo gukora urukundo ku bashakanye kandi bikangiza n’intanga z'umugabo zikaza zoroshye. Umugabo wikinishije igihe kirekire, acika intege vuba mu gihe umugore aba akimukeneye.
Ababikora bakiri bato bagira ubuzima bubi, bakunze guhura n’ingaruka zo kugira uburemba bataragera nibura ku myaka 40, gusaza imburagihe, bagatakaza itoto bari bafite. Kuko ubikora aba akoresha ubwonko cyane, ibyo bikaba bituma ubwonko bunanirwa aho bishobora no kumuviramo kugwingira.
Kubera imbaraga nyinshi umubiri utakaza mu gihe cyo kwikinisha cyane cyane ku bagabo—kandi bigatuma batakaza intunga-mubiri nyinshi zo mu bwiko bwa protein na karisiyumu—ibi bishobora kubaviramo gususumira, ndetse no kugira amagufa adakomeye.
Kwikuramo uyu muco biragoranye ariko birashoboka: Irinde kureba sinema zerekana abakora imibonano mpuza-bitsina cyangwa ahandi hantu hari ibiganiro bishobora kukuganisha muri iyo nzira, shaka icyo uhugiraho mu gihe wumva utangiye kubitekereza...
Ubushakashatsi bwakozwe n’Umunyamerika Sylvester Graham, umuhanga mu bijyanye n’ubuzima bw’umuntu, mu gitabo yise "Cours aux Jeunes Hommes", na bwo bwerekanye ko kwikinisha ari bimwe mu bituma umuntu adakura neza mu bwenge no mu gihagararo, agahora mu bwigunge ntiyifuze kubana n’abandi. Agira kandi n’ikibazo cyo kubura ibitotsi.
Abana bavuka ku muntu wikinishije cyane na bo bahura n’ingaruka ntibagire ubuzima bwiza, kuko baba baturutse ku rubuto rudakomeye. Uwikinisha agira uburwayi bw’umugongo, ubw’amavi, kudahumeka neza kandi akagira ububabare ku bice by’umubiri byegereye umutima.
Kwikinisha byangiza ubwonko bikomeye
Ingeso yo kwikinisha imaze gufata intera ndende cyane cyane mu rubyiriuko aho usanga bamwe, baba abasore n'inkumi, bikinisha mu gihe batekereje gukora imibonano mpuza-bitsina. Ibi bakabikora batekereza ko bakuramo umunezero nk'uwo mu mibonano.Ubushakashatsi bwakozwe n'abahanga batandukanye bwerekanye ko kwikinisha bigira ingaruka mbi nyinshi cyane cyane ku bwonko bw'uwikinisha, bikaba bishobora gutuma uwikinisha ahinduka mu mitekerezeze ndetse bikaba byanatera imikorere mibi y'ubwonko.
at 12:26:00 PM


text:
Umwiherero w’iminsi itatu ubera mu karere ka Rubavu uhuriwemo n’abacamanza bakora mu rukiko rw’ikirenga, abacamanza bo mu rukiko rukuru n’ingereko zarwo ziri Rwamagana, Musanze, Rusizi na Nyanza, abacamanza bakora mu rukuru rw’ubucuruzi n’inkiko zarwo, hamwe n’abagenzuzi b’inkiko.
Bimwe mu bibazo bagomba kuganira ni ibibazo bigaragara mu ikoreshwa ry’amategeko mu guca Imanza z’ubucuruzi, imbonezamubano n’inshinjabyaha.
Perezida w’urukiko rw’ikirenga Prof Sam Rugege atangiza umwiherero yavuze ko amategeko atari nk’imibare aho igisubizo cy’ikibazo kiba kimwe ku isi, ahubwo mu mutegeko haba uburyo umucamanza ayasobanura.
Yagize ati “Byagiye biboneka ko nubwo abacamanza bubahiriza amategeko, batandukanya mu kuyasesengura bigatuma bafata ibyemezo bitandukanye ku rubanza rumwe, ku buryo umwe ashobora gutsinda undi agatsindwa.
Turifuza kuganira tugafata umwanzuro kuri ibyo bibazo ku buryo umwanzuro wazajya ufatwa waba umwe.”
Prof Rugege avuga ko ibi bibazo byabagaho bizasesengurwa hagafatwa umwanzuro uzajya ugenderwaho mu gusubiza umuryango Nyarwanda.
Ati “Mu gusuzuma ibibazo twahawe, turibuzirikane ko isesengura ryimbitse ry’amategeko rijyana n’isesengura ry’ibibazo society ifite hagamijwe gutanga ubutabera nyabwo.
Twirinde imyumvire y’amategeko iziritse cyangwa itakijyanye n’igihe ishobora gutuma turenganya abo twakabaye turenganura.”
Ibibazo biganirwaho biribanda ku manza z’inyungu ku mabanki n’abazigana, imitungo itimukanwa, ibihano nshinjabyaha, imimanza zirebana n’ubutaka no mu gihe cyo kwirukanwa ku kazi, n’imanza mboneza mubano.
Urugero rwatanzwe; ni aho umuntu w’ingaragu udafite ababyeyi ariko afite abavandimwe yitabye Imana imitungo ye idahabwa abavandimwe nk’abazungura mu gihe abandi bayibaha.
Umukozi wirukanywe ku mpamvu zemewe kandi ziteganywa n’amategeko ariko ntahabwe igihe cy’integuza.
Kumenya itariki yaherwaho hajuririrwa icyemezo cya Komiseri Mukuru w’Imisoro mu gihe umusoreshwa na Komiseri bari mu nzira z’ubwumvikane.
Ibindi bibazo birebwaho ni uko imikirize y’urubanza yagenda hubahirizwa uburenganzira bw’umugore ku mutungo w’abashakanye mbere y’itegeko ry’izungura rya 1999.
Niba bigaragaye ko abashakanye badashobora kubana, ariko nta mpamvu ziteganywa n’amategeko zagaragajwe urukiko rushobora kubatanya.
Dukurikire ukanda kuri Like
Ibitekerezo ( 1 )
Nyakubahwa President ibyo uvuze nibyo mu nkiko zo hasi cyane iz’ubucuruzi n’iz’umurimo habamo akarengane usanga ufite ubushobozi ariwe utsinda. Tukaba twabasabaga ko mwajya mwakira ubujurire buturutse muri izo nkiko zo hasi, kandi hakabaho gucukumbura mutitaye kuri ibyo byemezo niba byafashwe mu nkiko zo hasi mukarenganura abanyarwanda, nk’uko Nyakubahwa President wa Repubulika abikora.


text:
Urwenya-Intege nke z’abakozi b’Imana
Intege nke z’abakozi b’Imana
Mu itorero rimwe barimo basenga nuko babona hinjiye ikipe y’abantu bafite intwaro, barababwira bati :
"Tuje kubica mwese kandi turakurikiza inyuguti zitangira amazina yanyu ".
Umwe mu bakristu ati "Muhere kuri uriya ucuranga yitwa Alegisi". Umucuranzi ati "Ziba aho se! Urambeshyera njye nitwa Zalegisi".
Uyoboye korali ati "Pasiteri yitwa Emanweli", Pasiteri ati "Urumva icyo kigoryi ngo kirambeshyera di ! Njye nitwa Zemanweli".
Ahubwo nicyo cyitwa Joseph". Uwo nawe ati "Pasite, sinari nzi ko uri umubeshyi bigeze aho ! Njye nitwa Zoseph"...... Nuko abaje kubica baraseka baratembagara barigendera.
Shyiraho Igitekerezo!
Subscribe to: Post Comments (Atom)


text:
ubushakashatsi ku bana bageze mu bugimbi bwakozwe na Lawrence SCHIAMBERG wo muri kaminuza y’ I Michigan (USA) yashyize ahagaragara uko aba bana baba bashaka kubana n’ababyeyi babo igihe bageze muri iki kigero cya adolescence.
Kubatega ugutwi no kubumva : n’ubwo wakumva ko ari kukubeshya cyangwa se utemeranywa nawe, mutege ugutwi rwose kuko kuganira nawe(dialogue) biramufasha.
Kumwitaho no kumufasha : abana bageze muri iki kigero bakeneye ko babitaho cyane cyane ko ababyeyi baba barababoneye izuba. Bakeneye cyane inama z’ababyeyi.
Kubaha urukundo rwinshi : umwana akeneye kumva ko umubyeyi we amuri iruhande, burya iyo ukunda umuntu uramubabarira, abana nabo baba baziko ibintu bimwe na bimwe bakora bibabaza ababyeyi ariko bakeneye ko mubaha imbabazi ndetse no kubaha affection.
Kubagirira ikizere : abana bakeneye ko ababyeyi babagirira ikizere aho guhora babafata nk’abana, bakumva ko hari icyo na bo bashoboye.
Kubareka bakigenga gato : iyo umwana ageze mukigero cya adolescence aba atangiye gufungura amaso, aha rero kwigenga bavuga ni ukumureka akaba yakwifatira ibyemezo bimwe na bimwe, uku kwigenga rero kugenda gukura akaba yashobora kuvamo umuntu uzi gufata ibyemezo, ababyeyi rero ntibakwiye kubipfukirana.
Ibintu bitanu abana bagimbuka bashaka ku babyeyi babo
ubushakashatsi ku bana bageze mu bugimbi bwakozwe na Lawrence SCHIAMBERG wo muri kaminuza y’ I Michigan (USA) yashyize ahagaragara uko aba bana baba bashaka kubana n’ababyeyi babo igihe bageze muri iki kigero cya adolescence.


text:
Abaturage n’abayobozi mu nzego zitandukanye bo mu Karere ka Rwamagana, bazindukiye mu myitozo ngorora-mubiri izwi ku izina rya Siporo ya bose (Sport de masse).
Abayobozi ba Rwamagana muri siporo ya bose
Iyi siporo ikaba yabanjirijwe no kwiruka badasigana; aho abayitabiriye baherere kuri Sitasiyo ya Essemce ya SP iri haruguru gato ya AVEGA-Rwamagana, banyura imbere y’ibiro by’intara y’iburasirazuba, bakomereza muri Arreté, Bazenguruka kuri sitasiyo Merez na Buswahirini, basoreza ku kibuga cya Polisi ari naho hakorewe indi myitozo ngorora-mubiri ndetse hatangirwa n’ubutumwa bugamije gukangurira abaturage kujya bakunda gukora siporo kenshi mu rwego rwo kubungabunga ubuzima bwabo.
Dr Muhire Philbert uyobora ibitaro bya Rwamagana. Abwira abari bitabiriye iyi siporo ko bajya bayikora kenshi kuko ifite akamaro kenshi ku buzima bwabo harimo nko gukomeza imitsi, gutuma amaraso atembera neza, kurinda umubiri diyabeti na cancer, kurinda uyikora agahinda gakabije (depression) no gutuma uyikora ahorana imbaraga mu mirimo ye ya buri munsi.
Dr Muhire.yibutsa ko Siporo itareba abakiri bato gusa, ahubwo ko n’abakuze bajya bayitabira. Gusa, buri wese agakora imyitozo ngorora-mubiri igendanye n’imbaraga ze ndetse n’imyaka ye, ntiyinanize birenze.
Hanyurwimfura Egide, umunyamabanga nshingwabikorwa w’umurenge wa Muhazi wari uhagarariye ubuyobozi bw’Akarere ka Rwamagana, asaba abakorera siporo muri Clubs zitandukanye ko ku munsi wa siporo ya bose nabo bajya baza bakifatanya n’abandi.
Kagaba Emmanuel,umwezi.net


text:
Umupadiri si umukozi w’Imana ni uwiyeguriye Imana
Musenyeri Filipo Rukamba, umushumba wa diyosezi gaturika ya Butare, avuga ko umupadiri atari umukozi w’Imana kuko umukozi aruhuka, nyamara bo bakaba bagomba gukorera Imana ubutaruhuka.
Yabivuze ubwo diyosezi ye yakiraga abapadiri barindwi bayibarizwamo baherutse guhabwa ubupadiri, n’abakigira kuba ubupadiri (abafaratiri) batanu bagahabwa umurimo w’ubusomyi abandi barindwi bagahabwa umurimo w’ubuhereza, ku wa 05/08/2017.
Asobanura ukuntu umupadiri atari umukozi w’Imana, Musenyeri Filipo Rukamba yagize ati “Iyo uri umukozi ugira igihe cyo kuba umukozi kuri wa murimo n’icyo kwita ku byawe bitarebana n’uwo murimo ukorera abandi. Ku bapadiri si ko bimeze, bo baberaho gukorera Imana.”
Yungamo ati “Ibye [ibya padiri]si raporo yo kuvuga ko yakoze akazi ke neza hanyuma bikarangira. Ahubwo abereyeho gukorera Imana igihe cyose, ndetse no kuyihamya mu byo akora no mu byo avuga.”
Avuga ko n’ubwo hari igihe byavuzwe ko hari abasaseridoti bagaragayeho kwitwara nabi bigatuma hari n’aho ababyeyi batabagirira icyizere cyo kuba kumwe n’abana babo, ari amakosa kuko babaga bataye inshingano zabo nk’abiyeguriye Imana.
Kuko ngo umurimo wa mbere wabo ni ugutuma abantu bagira umutima mwiza, bakundana, bityo umuryango ukagira umutima muzima.
Ibi binavuze ko umusaseridoti atagira ubwoko kandi ko atagira idini. Ni ukuvuga ko yakira umuntu wese ukeneye ubufasha atitaye ku bwoko cyangwa idini.
Padiri Anastase Rucogoza, umwe mu bizihije isabukuru y’imyaka 25 ari umupadiri we yasangije bagenzi be bashya inyigisho na we yahawe na Padiri Emmanuel Twagirayezu (witabye Imana mu minsi yashize), ubwo yabuhabwaga mu mwaka w’1992.
Yagize ati “Padiri Twagirayezu yarambwiye ati ntuzabe ikibazo kuri kiriziya kuko ibibazo birahari bihagije. Ntuzabere kiliziya umutwaro. Yarambwiye kandi ngo ntuzabe umurakare kuko umupadiri ari umugabuzi w’ibyishimo n’ineza ya Nyagasani.”
Ibi na we yabisabye bagenzi barindwi babuhawe vuba.
Kuri uriya munsi hari n’umupadiri wo muri iyi diyosezi wizihije isabukuru y’imyaka 50 amaze abuhawe, abandi batatu bizihiza isabukuru y’imyaka 25 babaye abapadiri.
Dukurikire ukanda kuri Like
Ibitekerezo ( 2 )
Mpora nibaza niba kutarongora kw’ABAPADIRI ari byo kwiyegurira Imana.Nta muntu n’umwe imana itegeka kurongora cyangwa kurongorwa.None se uretse ibyo,ni hehe Abapadiri batandukaniye n’abandi bantu?Ikindi kandi,ntabwo abapadiri bigana YESU n’abigishwa be.Kuko bo birirwaga mu mihanda babwiriza abantu.Abapadiri bibera muli Offices zabo,wenda bagasoma MISA rimwe mu cyumweru.UMURIMO imana isaba abakristu bose nyakuri,ni kujya KUBWIRIZA mu mihanda no mu ngo z’abantu nkuko YESU n’abigishwa be babigenzaga.
Ibindi amadini akora,ni imihango gusa itandukanye n’ibyo imana idusaba.
Ni byo rwose.Abou bapadiri tubifurije ubutumwa bwiza.